|  |
| --- |
| Dan id-dokument fih l-informazzjoni dwar il-prodott approvata għall-Prolia, bil-bidliet li saru mill-aħħar proċedura li affettwat l-informazzjoni dwar il-prodott (EMEA/H/C/001120/IB/0106) qed jiġu immarkati.  Għal aktar informazzjoni, ara s-sit web tal-Aġenzija Ewropea għall-Mediċini: <https://www.ema.europa.eu/en/medicines/human/EPAR/prolia> |

**ANNESS I**

SOMMARJU TAL-KARATTERISTIĊI TAL-PRODOTT

**1. ISEM IL-PRODOTT MEDIĊINALI**

Prolia 60 mg soluzzjoni għall-injezzjoni f’siringa mimlija għal-lest

**2. GĦAMLA KWALITATTIVA U KWANTITATTIVA**

Kull siringa mimlija għal-lest fiha 60 mg ta’ denosumab f’1 mL ta’ soluzzjoni (60 mg/mL).

Denosumab huwa antikorp IgG2 monoklonali uman magħmul f’linja ta’ ċelluli mammiferi (ċelluli tal-ovarju tal-ħamster Ċiniż) permezz ta’ teknoloġija tat-tfassil tad-DNA.

Eċċipjent b’effett magħruf

Din il-mediċina fiha 47 mg ta’ sorbitol f’kull mL ta’ soluzzjoni.

Għal-lista sħiħa ta’ eċċipjenti, ara sezzjoni 6.1.

**3. GĦAMLA FARMAĊEWTIKA**

Soluzzjoni għall-injezzjoni (injezzjoni).

Soluzzjoni ċara, bla kulur sa kemmxejn safra.

**4. TAGĦRIF KLINIKU**

**4.1 Indikazzjonijiet terapewtiċi**

Trattament ta’ osteoporożi f’nisa wara l-menopawsa u f’irġiel li għandhom riskju miżjud ta’ ksur. F’nisa wara l-menopawsa Prolia inaqqas b’mod sinifikanti r-riskju ta’ ksur vertebrali, ksur mhux vertebrali u ksur tal-ġenbejn.

Trattament ta’ telf ta’ għadam assoċjat ma’ asportazzjoni tal-ormoni f’irġiel b’kanċer tal-prostata li għandhom riskju miżjud ta’ ksur (ara sezzjoni 5.1). F’irġiel b’kanċer tal-prostata li qed jirċeivu asportazzjoni tal-ormoni, Prolia inaqqas b’mod sinifikanti r-riskju ta’ ksur vertebrali.

Trattament ta’ telf ta’ għadam assoċjat ma’ terapija sistemika ta’ glukokortikojd fit-tul f’pazjenti adulti li għandhom riskju miżjud ta’ ksur (ara sezzjoni 5.1).

**4.2 Pożoloġija u metodu ta’ kif għandu jingħata**

Pożoloġija

Id-doża rakkomandata hija 60 mg denosumab mogħtija bħala injezzjoni waħda taħt il-ġilda fil-koxxa, fl-addome jew fil-parti ta’ fuq tad-driegħ, darba kull 6 xhur.

Il-pazjenti għandhom jiġu supplimentati b’mod adegwat b’kalċju u vitamina D (ara sezzjoni 4.4).

Pazjenti ttrattati bi Prolia għandhom jingħataw il-fuljett ta’ tagħrif u l-kartuna biex tfakkar lill-pazjent.

L-aħjar tul ta’ żmien ta’ trattament totali kontra l-assorbiment mill-ġdid għall-osteoporożi (inklużi kemm denosumab kif ukoll bisphosphonates) għadu ma ġiex determinat s’issa. Il-ħtieġa ta’ trattament kontinwu għandha tiġi evalwata mill-ġdid perjodikament abbażi tal-benefiċċji u r-riskji potenzjali ta’ denosumab fuq bażi tal-pazjent individwali, speċjalment wara 5 snin jew aktar ta’ użu (ara sezzjoni 4.4).

*Anzjani (età ta’ ≥ 65)*

Mhux meħtieġ aġġustament fid-doża f’pazjenti anzjani.

*Indeboliment tal-kliewi*

Mhux meħtieġ aġġustament fid-doża f’pazjenti b’indeboliment tal-kliewi (ara sezzjoni 4.4 għal rakkomandazzjonijiet li għandhom x’jaqsmu mal-monitoraġġ tal-kalċju).

M’hemm l-ebda data disponibbli f’pazjenti b’terapija sistemika ta’ glukokortikojd fit-tul u indeboliment renali sever (Rata tal-filtrazzjoni glomerulari, GFR < 30 mL/min).

*Indeboliment tal-fwied*

Is-sigurtà u l-effikaċja ta’ denosumab ma kinux studjati f’pazjenti b’indeboliment tal-fwied (ara sezzjoni 5.2).

*Popolazzjoni pedjatrika*

Prolia m’għandux jintuża fi tfal b’età ta’ < 18-il sena minħabba tħassib dwar is-sigurtà rigward iperkalċemija serja, u inibizzjoni potenzjali tat-tkabbir tal-għadam u nuqqas ta’ ħruġ ta’ snien (ara sezzjonijiet 4.4 u 5.3). Id-*data* disponibbli bħalissa għat-tfal b’età ta’ sentejn sa 17-il sena hija deskritta fis-sezzjonijiet 5.1 u 5.2.

Metodu ta’ kif għandu jingħata

Għall-użu taħt il-ġilda.

L-għoti għandu jsir minn individwu mħarreġ kif jixraq f’tekniki ta’ injezzjoni.

L-istruzzjonijiet dwar użu, immaniġġar u rimi huma mogħtija fis-sezzjoni 6.6.

**4.3 Kontraindikazzjonijiet**

Sensittività eċċessiva għas-sustanza attiva jew għal kwalunkwe sustanza mhux attiva elenkata fis-sezzjoni 6.1.

Ipokalċimija (ara sezzjoni 4.4).

**4.4 Twissijiet speċjali u prekawzjonijiet għall-użu**

Traċċabilità

Sabiex tittejjeb it-traċċabilità tal-prodotti mediċinali bijoloġiċi, l-isem u n-numru tal-lott tal-prodott amministrat għandhom jiġu rrekordjati.

Supplimentazzjoni ta’ Kalċju u vitamina D

Teħid adegwat ta’ kalċju u vitamina D huwa importanti fil-pazjenti kollha.

Prekawzjonijiet għall-użu

*Ipokalċimija*

Huwa importanti li jiġu identifikati pazjenti b’riskju ta’ ipokalċimija. Ipokalċimija għandha tiġi kkoreġuta permezz ta’ teħid adegwat ta’ kalċju u vitamina D qabel tinbeda t-terapija. Sorveljanza klinika tal-livelli tal-kalċju hija rakkomandata qabel kull doża u, f’pazjenti predisposti għall-ipokalċimija fi żmien ġimagħtejn, wara d-doża tal-bidu. Jekk xi pazjent ikollu sintomi li jissuġġerixxu ipokalċimija waqt it-trattament (ara sezzjoni 4.8 għal sintomi) il-livelli tal-kalċju għandhom jitkejlu. Il-pazjenti għandhom ikunu mħeġġa jirrappurtaw sintomi li jindikaw ipokalċimija.

Fl-ambjent ta’ wara t-tqegħid fis-suq, kienet irrappurtata ipokalċimija sintomatika severa (li rriżultat fi dħul l-isptar, avvenimenti ta’ theddida għall-ħajja, u każijiet fatali). Filwaqt li l-biċċa l-kbira tal-każijiet seħħew fl-ewwel ftit ġimgħat mill-bidu tat-terapija, din seħħet ukoll aktar tard.

Trattament tal-glukokortikojd konkomitanti huwa fattur ta’ riskju addizzjonali għal ipokalċimija.

*Indeboliment renali*

Pazjenti b’indeboliment renali sever (tneħħija tal-krejatinina < 30 mL/min) jew li jirċievu d-dijalisi huma f’riskju akbar li jiżviluppaw ipokalċimija. Ir-riskji li jiżviluppaw ipokalċimija flimkien ma’ żidiet fl-ormon tal-paratirojde jiżdied b’żieda fil-grad ta’ indeboliment renali. Ġew irrappurtati każijiet severi kif ukoll fatali. Teħid adegwat ta’ kalċju, vitamina D u l-monitoraġġ regolari tal-kalċju huma speċjalment importanti f’dawn il-pazjenti, ara hawn fuq.

*Infezzjonijiet fil-ġilda*

Pazjenti li qed jirċievu denosumab jistgħu jiżviluppaw infezzjonijiet fil-ġilda (l-aktar ċellulite) li jwasslu għal dħul l-isptar (ara sezzjoni 4.8). Il-pazjenti għandhom jiġu avżati biex ifittxu attenzjoni medika fil-pront jekk jiżviluppaw sinjali jew sintomi ta’ ċellulite.

*Osteonekrosi tax-xedaq (ONJ - Osteonecrosis of the jaw)*

ONJ kienet irrappurtata b’mod rari f’pazjenti li jirċievu Prolia għall-osteoporożi (ara sezzjoni 4.8).

Il-bidu tat-trattament/kors ta’ trattament ġdid għandu jiġi ttardjat f’pazjenti b’leżjonijiet li ma jfiqux u miftuħa tat-tessut l-artab fil-ħalq. F’pazjenti b’fatturi ta’ riskju fl-istess waqt huwa rakkomandat eżami tas-snien b’dentistrija preventiva u valutazzjoni tal-benefiċċju u r-riskju individwali qabel trattament b’denosumab.

Il-fatturi ta’ riskju li ġejjin għandhom jiġu kkunsidrati fl-evalwazzjoni tar-riskju tal-pazjent li jiżviluppa ONJ:

* qawwa tal-prodott mediċinali li jinibbixxi assorbiment mill-ġdid tal-għadam (riskju ogħla għal komposti potenti ħafna), ir-rotta tal-għoti (riskju ogħla għal għoti parenterali) u d-doża kumulattiva ta’ terapija għall-assorbiment mill-ġdid tal-għadam.
* kanċer, kondizzjonijiet ko-morbużi (eż. anemija, tgħaqid tad-demm, infezzjoni), tipjip.
* terapiji konkomitanti: kortikosterojdi, kimoterapija, inibituri tal-anġjoġenesi, radjuterapija għar-ras u l-għonq.
* iġene orali fqira, mard perjodontali, dentaturi mwaħlin ħażin, storja ta’ mard tas-snien, proċeduri dentali invażivi (eż. qlugħ ta’ sinna).

Il-pazjenti kollha għandhom ikunu mħeġġa biex tinżamm iġjene orali tajba, jirċievu eżaminazzjonijiet dentali ta’ rutina, u jirrappurtaw immedjatament kwalunkwe sintomi orali bħal snien jiċċaqalqu, uġigħ jew nefħa jew feriti li ma jfiqux jew tnixxija waqt trattament b’denosumab. Waqt it-trattament, proċeduri dentali invażivi għandhom isiru biss wara konsiderazzjoni bir-reqqa u jiġu evitati viċin l-għoti ta’ denosumab.

Il-pjan ta’ ġestjoni tal-pazjenti li jiżviluppaw ONJ għandu jiġi stabbilit b’kollaborazzjoni mill-qrib bejn it-tabib li qed jittratta u dentist jew kirurgu tal-ħalq b’esperjenza f’ONJ. Interruzzjoni temporanja tat-trattament għandha tiġi kkunsidrata sakemm il-kondizzjoni tgħaddi u fatturi ta’ riskju li jikkontribwixxu jittaffew fejn possibbli.

*Osteonekrosi tal-kanal estern tas-smigħ*

Ġiet irrappurtata osteonekrosi tal-kanal estern tas-smigħ b’denosumab. Fatturi ta’ riskju possibbli għal osteonekrosi tal-kanal estern tas-smigħ jinkludu l-użu ta’ sterojdi u kimoterapija u/jew fatturi ta’ riskju lokali bħal infezzjoni jew trawma. Il-possibbiltà ta’ osteonekrosi tal-kanal estern tas-smigħ għandha tiġi kkunsidrata f’pazjenti li jkunu qed jirċievu denosumab li jkollhom sintomi fil-widnejn inklużi infezzjonijiet kroniċi fil-widna.

*Ksur mhux tipiku tal-wirk*

F’pazjenti li kienu qed jirċievu denosumab kien irrappurtat ksur mhux tipiku tal-wirk (ara sezzjoni 4.8). Ksur mhux tipiku tal-wirk jista’ jseħħ bi trawma żgħira jew bl-ebda trawma fil-partijiet *subtrochanteric* u *diaphyseal* tal-wirk. Sejbiet radjugrafiċi speċifiċi jikkaratterizzaw dawn l-avvenimenti. Ksur mhux tipiku tal-wirk kien irrappurtat ukoll f’pazjenti b’ċertu kondizzjonijiet ko-morbużi (eż. defiċjenza ta’ vitamina D, artrite rewmatika, ipofosfatasja) u bl-użu ta’ ċertu prodotti mediċinali (eż. bisphosphonates, glukokortikojdi, inibituri tal-pompa tal-protoni). Dawn l-avvenimenti seħħew ukoll mingħajr terapija kontra assorbiment mill-ġdid. Ksur simili rrappurtat f’assoċjazzjoni ma’ bisphosphonates ħafna drabi jkun fuq iż-żewġ naħat; għalhekk, il-wirk oppost għandu jiġi eżaminat f’pazjenti ttrattati b’denosumab li kellhom ksur fil-parti vertikali u twila tal-wirk. F’pazjenti maħsuba li għandhom ksur mhux tipiku tal-wirk, għandu jiġi kkunsidrat twaqqif tat-terapija bi denosumab sakemm il-pazjent issirlu evalwazzjoni, fuq bażi ta’ stima individwali ta’ benefiċċju u riskju. Waqt trattament b’denosumab il-pazjenti għandhom jiġu avżati biex jirrappurtaw kwalunkwe uġigħ ġdid jew mhux tas-soltu fil-koxxa, fil-ġenbejn jew fl-irqiq ta’ bejn iż-żaqq u l-koxxa. Pazjenti li jkollhom sintomi bħal dawn għandha ssirilhom evalwazzjoni għal ksur mhux komplut tal-wirk.

*Trattament fit-tul kontra l-assorbiment mill-ġdid*

Trattament fit-tul kontra l-assorbiment mill-ġdid (inklużi kemm denosumab kif ukoll bisphosphonates) jista’ jikkontribwixxi għal riskju akbar ta’ riżultati avversi bħal osteonekrosi tax-xedaq u ksur mhux tipiku tal-wirk minħabba soppressjoni sinifikanti ta’ immudellar mill-ġdid tal-għadam (ara sezzjoni 4.2).

*Trattament fl-istess waqt bi prodotti mediċinali oħra li fihom denosumab*

Pazjenti li qed jiġu ttrattati bi denosumab m’għandhomx jiġu ttrattati fl-istess waqt bi prodotti mediċinali oħra li fihom denosumab (għall-prevenzjoni ta’ avvenimenti skeletriċi relatati f’adulti b’metastasi fl-għadam minn tumuri solidi).

*Iperkalċemija f’pazjenti pedjatriċi*

Prolia m’għandux jintuża f’pazjenti pedjatriċi (età ta’ < 18). Ġiet irrapportata iperkalċemija serja. Xi każijiet ta’ provi kliniċi kienu kkomplikati minn ħsara akuta fil-kliewi.

*Twissijiet dwar l-eċċipjenti*

Din il-mediċina fiha 47 mg ta’ sorbitol f’kull mL ta’ soluzzjoni. Għandhom jitqiesu l-effett addittiv ta’ prodotti amministrati flimkien li fihom is-sorbitol (jew il-fructose) u l-konsum djetetiku ta’ sorbitol (jew fructose).

Dan il-prodott mediċinali fih anqas minn 1 mmol sodium (23 mg) f’kull 60 mg, jiġifieri essenzjalment ‘ħieles mis-sodium’.

**4.5 Interazzjoni ma’ prodotti mediċinali oħra u forom oħra ta’ interazzjoni**

Fi studju ta’ interazzjoni, denosumab ma kellux effett fuq il-farmakokinetika ta’ midazolam, li huwa metabolizzat miċ-ċitokroma P450 3A4 (CYP3A4). Dan jindika li denosumab m’għandux jibdel il-farmakokinetika ta’ prodotti mediċinali metabolizzati minn CYP3A4.

M’hemmx *data* klinika dwar l-għoti ta’ denosumab flimkien ma’ terapija ta’ sostituzzjoni tal-ormon (oestrogen), madankollu l-potenzjal għal interazzjoni farmakodinamika huwa meqjus li huwa baxx.

Ibbażat fuq *data* minn studju ta’ transizzjoni (alendronate għal denosumab), f’nisa wara l-menopawsa b’osteoporożi, il-farmakokinetika u l-farmakodinamika ta’ denosumab ma nbidlux permezz ta’ terapija minn qabel b’alendronate.

**4.6 Fertilità, tqala u treddigħ**

Tqala

M’hemmx dejta jew hemm dejta limitata dwar l-użu ta’ denosumab f’nisa tqal. Studji f’annimali urew effett tossiku fuq is-sistema riproduttiva (ara sezzjoni 5.3).

Prolia mhux rakkomandat għall-użu f’nisa tqal u f’nisa li jistgħu joħorġu tqal li mhux qed jużaw kontraċezzjoni. In-nisa għandhom jingħataw parir biex ma joħorġux tqal waqt u għal mill-inqas 5 xhur wara t-trattament bi Prolia. Kwalunkwe effetti ta’ Prolia x’aktarx ikunu akbar waqt it-tieni u t-tielet trimestri tat-tqala peress li antikorpi monoklonali huma trasportati mill-plaċenta b’mod lineari hekk kif it-tqala tavvanza, bl-akbar ammont ittrasferit matul it-tielet trimestru.

Treddigħ

Mhux magħruf jekk denosumab jiġix eliminat fil-ħalib tas-sider tal-bniedem. Fi ġrieden maħluqa permezz ta’ inġinerija ġenetika fejn RANKL intefa permeżż ta’ tneħħija tal-ġene (“ġurdien *knockout*”), studji jissuġġerixxu li n-nuqqas ta’ RANKL (il-mira ta’ denosumab ara sezzjoni 5.1) waqt it-tqala jista’ jinterferixxi mal-maturazzjoni tal-glandola tal-ħalib li jwassal għall-indeboliment fit-treddigħ wara t-twelid (ara sezzjoni 5.3). Għandha tittieħed deċiżjoni jekk twaqqafx it-treddigħ jew twaqqafx it-terapija bi Prolia, wara li jiġi kkunsidrat il-benefiċċju tat-treddigħ għat-tarbija tat-twelid/tarbija u l-benefiċċju tat-terapija ta’ Prolia għall-mara.

Fertilità

M’hemmx *dejta* disponibbli dwar l-effett ta’ denosumab fuq il-fertilità umana. Studji fuq l-annimali ma jindikawx effetti ħżiena diretti jew indiretti rigward il-fertilità (ara sezzjoni 5.3).

**4.7 Effetti fuq il-ħila biex issuq u tħaddem magni**

Prolia m’għandu l-ebda effett jew ftit li xejn għandu effett fuq il-ħila biex issuq u tħaddem magni.

**4.8 Effetti mhux mixtieqa**

Sommarju tal-profil tas-sigurtà

L-aktar effetti sekondarji komuni bi denosumab (jidhru f’aktar minn persuna waħda minn kull għaxra) huma uġigħ muskolu-skeletriku u uġigħ fl-estremitajiet. Każijiet mhux komuni ta’ ċellulite, każijiet rari ta’ ipokalċimija, sensittività eċċessiva, osteonekrosi tax-xedaq u ksur mhux tipiku tal-wirk (ara sezzjonijiet 4.4 u 4.8 - deskrizzjoni ta’ reazzjonijiet avversi magħżula) ġew osservati f’pazjenti li jieħdu denosumab.

Lista ta’ reazzjonijiet avversi f’tabella

Id-*data* f’tabella 1 hawn taħt tiddeskrivi r-reazzjonijiet avversi rrappurtati minn provi kliniċi ta’ fażi II u III f’pazjenti b’osteoporożi u b’kanċer tas-sider jew tal-prostata li kienu qed jirċievu asportazzjoni tal-ormon; u/jew minn rappurtar spontanju.

Il-konvenzjoni li ġejja ntużat għall-klassifikazzjoni tar-reazzjonijiet avversi (ara tabella 1): komuni ħafna (≥ 1/10), komuni (≥ 1/100 sa < 1/10), mhux komuni (≥ 1/1 000 sa < 1/100), rari (≥ 1/10 000 sa < 1/1 000), rari ħafna (< 1/10 000) u mhux magħruf (ma tistax tittieħed stima mid-data disponibbli). F’kull sezzjoni ta’ frekwenza u f’kull klassi tas-sistemi u tal-organi, ir-reazzjonijiet avversi huma mniżżla skont is-serjetà tagħhom, bl-aktar serji jitniżżlu l-ewwel.

**Tabella 1. Reazzjonijiet avversi rrappurtati f’ pazjenti b’osteoporożi u f’pazjenti b’kanċer tas-sider jew tal-prostata li qed jirċievu asportazzjoni tal-ormoni**

| **Klassi tas-sistemi u tal-organi MedDRA** | **Kategorija ta’ frekwenza** | **Reazzjonijiet avversi** |
| --- | --- | --- |
| Infezzjonijiet u infestazzjonijiet | Komuni | Infezzjoni fl-apparat tal-awrina |
| Komuni | Infezzjoni fl-apparat respiratorju ta’ fuq |
| Mhux komuni | Divertikulite1 |
| Mhux komuni | Ċellulite1 |
| Mhux komuni | Infezzjoni fil-widna |
| Disturbi fis-sistema immuni | Rari | Sensittività eċċessiva għall-mediċina1 |
| Rari | Reazjoni anafilatika1 |
| Disturbi fil-metaboliżmu u n-nutrizzjoni | Rari | Ipokalċimija1 |
| Disturbi fis-sistema nervuża | Komuni | Xjatika |
| Disturbi gastro-intestinali | Komuni | Stitikezza |
| Komuni | Uġigħ addominali |
| Disturbi fil-ġilda u fit-tessuti ta’ taħt il-ġilda | Komuni | Raxx |
| Komuni | Ekżema |
| Komuni | Alopeċja |
| Mhux komuni | Eruzzjonijiet Lichenoid minħabba l-mediċina1 |
| Rari ħafna | Vaskulite minn sensittività eċċessiva |
| Disturbi muskolu-skeletriċi u tat-tessuti konnettivi | Komuni ħafna | Uġigħ fl-estremitajiet |
| Komuni ħafna | Uġigħ muskoluskeletriku1 |
| Rari | Osteonekrosi tax-xedaq1 |
| Rari | Ksur mhux tipiku tal-wirk1 |
| Mhux Magħrufa | Osteonekrosi tal-kanal estern tas-smigħ2 |

1 Ara s-sezzjoni Deskrizzjoni ta’ reazzjonijiet avversi magħżula.

2 Ara s-sezzjoni 4.4.

F’analiżi miġbura ta’ *data* mill-istudji kollha kkontrollati bil-plaċebo ta’ fażi II u ta’ fażi III, mard li jixbaħ lill-influwenza kien irrappurtat b’rata mhux raffinata ta’ 1.2% għal denosumab u 0.7% għall-plaċebo. Għalkemm dan l-iżbilanċ kien identifikat permez tal-analiżi miġbura, ma kienx identifikat permez ta’ analiżi stratifikata.

Deskrizzjoni ta’ reazzjonijiet avversi magħżula

*Ipokalċimija*

F’żewġ provi kliniċi ta’ fażi III ikkontrollati bil-plaċebo f’nisa wara l-menopawsa b’osteoporożi, madwar 0.05% (2 minn 4 050) tal-pazjenti kellhom tnaqqis fil-livelli ta’ kalċju fis-serum (inqas minn 1.88 mmol/L) wara l-għoti ta’ Prolia. Tnaqqis fil-livelli ta’ kalċju fis-serum (inqas minn 1.88 mmol/L) ma kienx irrappurtat fiż-żewġ provi kliniċi ta’ fażi III ikkontrollati bil-plaċebo f’pazjenti li kienu qed jirċievu asportazzjoni tal-ormoni u lanqas fi prova klinika ta’ fażi III ikkontrollata bil-plaċebo f’irġiel b’osteoporożi.

Fl-ambjent ta’ wara t-tqegħid fis-suq, kienu rrappurtati każijiet rari ta’ ipokalċimija sintomatika severa li rriżultaw fi dħul l-isptar, avvenimenti ta’ tħeddida għall-ħajja, u każijiet fatali, l-aktar f’pazjenti b’riskju akbar ta’ ipokalċimija li kienu qed jirċievu denosumab, bil-biċċa l-kbira tal-każijiet isseħħu fl-ewwel ġimgħat mill-bidu tat-terapija. Eżempji tal-manifestazzjonijiet kliniċi ta’ ipokalċimija sintomatika severa inkludew titwil tal-intervall QT, tetanja, aċċessjonijiet u stat mentali mibdul (ara sezzjoni 4.4). Sintomi ta’ ipokalċimija fi studji kliniċi b’denosumab inkludew parasteżija jew ebusija fil-muskoli, kontrazzjonijiet, spażmi u bugħawwieġ fil-muskoli.

*Infezzjonijiet fil-ġilda*

Fi provi kliniċi ta’ fażi III ikkontrollati bil-plaċebo, l-inċidenza globali ta’ infezzjonijiet fil-ġilda kienet simili fil-gruppi tal-plaċebo u fil-gruppi ta’ denosumab: f’nisa wara l-menopawsa b’osteoporożi (plaċebo [1.2%, 50 minn 4 041] kontra Prolia [1.5%, 59 minn 4 050]); f’irġiel b’osteoporożi (plaċebo [0.8%, 1 minn 120] kontra Prolia [0%, 0 minn 120]); f’pazjenti b’kanċer tas-sider jew tal-prostata li kienu qed jirċievu asportazzjoni tal-ormoni (plaċebo [1.7%, 14 minn 845] kontra Prolia [1.4%, 12 minn 860]). Infezzjonijiet fil-ġilda li wasslu għal dħul fl-isptar kienu rrappurtati f’0.1% (3 minn 4 041) ta’ nisa wara l-menopawsa b’osteoporożi li kienu qed jirċievu plaċebo kontra 0.4% (16 minn 4 050) ta’ nisa li kienu qed jirċievu Prolia. Dawn il-każijiet fil-biċċa l-kbira kienu ċellulite. Infezzjonijiet fil-ġilda rrappurtati bħala reazzjonijiet avversi serji kienu simili fil-gruppi ta’ plaċebo (0.6%, 5 minn 845) u l-gruppi ta’ Prolia (0.6%, 5 minn 860) fl-istudji dwar kanċer tas-sider u tal-prostata.

*Osteonekrosi tax-xedaq*

ONJ kienet irrappurtata b’mod rari, f’16-il pazjent, fi studji kliniċi f’osteoporożi u f’pazjienti b’kanċer tas-sider u tal-prostata li qed jirċievu asportazzjoni tal-ormoni inkluż total ta’ 23 148 pazjent (ara sezzjoni 4.4). Tlettax minn dawn il-każijiet ta’ ONJ seħħew f’nisa wara l-menopawsa b’osteoporożi matul l-estensjoni tal-prova klinika ta’ fażi III, wara trattament bi denosumab sa 10 snin. L-inċidenza ta’ ONJ kienet ta’ 0.04% wara 3 snin, 0.06% wara 5 snin u 0.44% wara 10 snin ta’ trattament bi denosumab. Ir-riskju ta’ ONJ żdied mat-tul ta’ esponiment għal denosumab.

Ir-riskju ta’ ONJ ġie vvalutat ukoll fi studju retrospettiv tal-koorti fost 76 192 mara wara l-menopawsa li kienu għadhom qed jibdew it-trattament bi Prolia. L-inċidenza ta’ ONJ kienet 0.32% (intervall ta’ kunfidenza [CI, *confidence interval*] ta’ 95%: 0.26, 0.39) fost pazjenti li kienu qegħdin jużaw denosumab sa 3 snin u 0.51% (CI ta’ 95%: 0.39, 0.65) fost pazjenti li kienu qegħdin jużaw denosumab sa 5 snin ta’ segwitu.

*Ksur mhux tipiku tal-wirk*

Fil-programm ta’ provi kliniċi dwar l-osteoporożi, ksur mhux tipiku tal-wirk kien irrappurtat b’mod rari f’pazjenti trattati bi denosumab (ara sezzjoni 4.4).

*Divertikulite*

Fi prova klinika waħda ta’ fażi III ikkontrollata bil-plaċebo f’pazjenti b’kanċer tal-prostata li kienu qed jirċievu terapija bi privazzjoni tal-androgen (ADT - *androgen deprivation therapy*), kien osservat żbilanċ fl-avvenimenti avversi ta’ divertikulite (1.2% denosumab, 0% plaċebo). L-inċidenza ta’ divetikulite kienet komparabbli bejn il-gruppi ta’ trattament f’nisa wara l-menopawsa jew irġiel b’osteoporożi u f’nisa li kienu qed jieħdu terapija ta’ inibitur ta’ aromatase għall-kanċer mhux metastatiku tas-sider.

*Reazzjonijiet ta’ sensittività eċċessiva relatati mal-mediċina*

Fl-ambjent ta’ wara t-tqegħid fis-suq, avvenimenti rari ta’ sensittività eċċessiva relatata mal-mediċina, inkluż raxx, urtikarja, nefħa fil-wiċċ, eritema, u reazzjonijiet anafilatiċi kienu rrappurtati f’pazjenti li kienu qed jirċievu Prolia.

*Uġigħ muskoluskeletriku*

Uġigħ muskoluskeletriku, inklużi każijiet gravi, kien irrappurtat f’pazjenti li kienu qed jirċievu Prolia fl-ambjent ta’ wara t-tqegħid fis-suq. Fi provi kliniċi, uġigħ fl-għadam kienet komuni ħafna fiż-żewġ gruppi denosumab u plaċebo. Uġigħ muskoluskeletriku li wassal għal waqfien tat-trattament tal-istudju ma kienx komuni.

*Eruzzjonijiet Lichenoid minħabba l-mediċina*

Kienu rrappurtati eruzzjonijiet Lichenoid minħabba l-mediċina (eż. reazzjonijiet simili għal lichen planus) fil-pazjenti fl-ambjent ta’ wara t-tqegħid fis-suq.

Popolazzjonijiet speċjali oħra

*Popolazzjoni pedjatrika*

Prolia m’għandux jintuża f’pazjenti pedjatriċi (età ta’ < 18). Ġiet irrapportata iperkalċemija serja (ara sezzjoni 5.1). Xi każijiet ta’ provi kliniċi kienu kkomplikati minn ħsara akuta fil-kliewi.

*Indeboliment renali*

Fi studji kliniċi, pazjenti b’indeboliment sever tal-kliewi (tneħħija tal-krejatinina < 30 mL/min) jew li qed jirċievu d-dijalisi kienu f’riskju akbar li jiżviluppaw ipokalċimija fin-nuqqas ta’ supplimenti ta’ kalċju. Teħid adegwat ta’ kalċju u vitamina D huwa importanti f’pazjenti b’indeboliment sever tal-kliewi jew li qed jirċievu dijalisi (ara sezzjoni 4.4).

Rappurtar ta’ reazzjonijiet avversi suspettati

Huwa importanti li jiġu rrappurtati reazzjonijiet avversi suspettati wara l-awtorizzazzjoni tal-prodott mediċinali. Dan jippermetti monitoraġġ kontinwu tal-bilanċ bejn il-benefiċċju u r-riskju tal-prodott mediċinali. Il-professjonisti tal-kura tas-saħħa huma mitluba jirrappurtaw kwalunkwe reazzjoni avversa suspettata permezz tas-sistema ta’ rappurtar nazzjonali imniżżla f’[Appendiċi V](https://www.ema.europa.eu/documents/template-form/qrd-appendix-v-adverse-drug-reaction-reporting-details_en.docx).

**4.9 Doża eċċessiva**

Fi studji kliniċi m’hemmx esperjenza b’doża eċċessiva. Fi studji kliniċi Denosumab ingħata bl-użu ta’ dożi sa 180 mg kull 4 ġimgħat (dożi kumulattivi sa 1 080 mg fuq perjodu ta’ 6 xhur), u ma kinux osservati reazzjonijiet avversi oħra.

**5. PROPRJETAJIET FARMAKOLOĠIĊI**

**5.1 Proprjetajiet farmakodinamiċi**

Kategorija farmakoterapewtika: Mediċini għat-trattament ta’ mard tal-għadam – Mediċini oħra li għandhom effett fuq l-istruttura tal-għadam u l-mineralizzazzjoni, Kodiċi ATC: M05BX04

Mekkaniżmu ta’ azzjoni

Denosumab huwa antikorp monoklonali uman (IgG2) li jimmira u jeħel b’affinità u bi speċifiċità għolja ma’ RANKL fuq il-wiċċ ta’ prekursuri ta’ osteoklasts u ta’ osteoklasts, u jipprevjeni l-attivazzjoni tar-riċettur tiegħu, RANK. Il-prevenzjoni tal-interazzjoni RANKL/RANK tinibixxi l-formazzjoni, il-funzjoni u s-sopravivenza tal-osteoklast, u b’hekk tnaqqas l-assorbiment mill-ġdid tal-għadam f’għadam kortikali kif ukoll trabekulari.

Effetti farmakodinamiċi

Trattament bi Prolia naqqas malajr ir-rata ta’ bidla tal-għadam, li laħqet l-aktar punt baxx għall-markatur tal-assorbiment mill-ġdid tal-għadam fis-serum, C‑telopeptides tip 1 (CTX) (tnaqqis ta’ 85%) fi żmien 3 ijiem, bi tnaqqis li nżamm tul l-intervall ta’ dożaġġ. Fl-aħħar ta’ kull intervall ta’ dożaġġ, tnaqqis f’CTX kien parzjalment attenwat minn tnaqqis massimu ta’ ≥ 87% għal madwar ≥ 45% (firxa 45‑80%), li jirrifletti r-riversibilità tal-effetti ta’ Prolia fuq l-immudellar mill-ġdid tal-għadam ladarba l-livelli fis-serum jonqsu. Dawn l-effetti nżammu hekk kif it-trattament tkompla. Markaturi tal-bidla tal-għadam ġeneralment laħqu livelli ta’ qabel it-trattament fi żmien 9 xhur wara l-aħħar doża. Hekk kif jerġa’ jinbeda, it-tnaqqis f’CTX minn denosumab kien simili għal dak osservat f’pazjenti li bdew trattament primarju b’denosumab.

Immunoġeniċità

Fi studji kliniċi, ma kinux osservati antikorpi newtralizzanti għal denosumab. Bl-użu ta’ immunoassay sensittiv < 1% tal-pazjenti ttrattatib’denosumab għall-perjodu sa 5 snin ittestjaw pożittivi għall-antikorpi mhux newtralizzanti li jeħlu bl-ebda evidenza ta’ bidla fil-farmakokinetika, tossiċità, jew rispons kliniku.

Effikaċja klinika u sigurtà f’nisa wara l-menopawsa b’osteoporożi

L-effikaċja u s-sigurtà ta’ denosumab mogħti darba kull 6 xhur għal 3 snin kienu investigati f’nisa wara l-menopawsa (7 808 mara b’età ta’ 60‑91 sena, li fosthom 23.6% kellhom ksur vertebrali prevalenti) b’punteġġi T tad-densità tal-minerali fl-għadam (BMD - *bone mineral density*) fil-linja bażi fl-ispina lumbari jew ġenbejn totali ta’ bejn –2.5 u –4.0 u medja assoluta ta’ probabbiltà ta’ ksur fuq medda ta’ 10 snin ta’ 18.60% (*deciles*: 7.9‑32.4%) għall-ksur osteoporetiku maġġuri u 7.22% (*deciles*: 1.4‑14.9%) għall-ksur tal-ġenbejn. Nisa b’mard ieħor jew fuq terapiji li jistgħu jaffettwaw l-għadam kienu esklużi minn dan l-istudju. In-nisa rċevew supplimenti kuljum ta’ kalċju (tal-inqas 1 000 mg) u vitamina D (tal-inqas 400 IU).

*Effetti fuq ksur vertebrali*

Prolia inaqqas b’mod sinifikanti r-riskju ta’ ksur vertebrali ġdid wara sena, sentejn u 3 snin (p < 0.0001) (ara tabella 2).

**Tabella 2. L-effett ta’ Prolia fuq ir-riskju ta’ ksur vertebrali ġdid**

|  | Proporzjoni ta’ nisa bi ksur (%) | | Tnaqqis assolut tar-riskju (%)  (CI ta’ 95%) | Tnaqqis relattiv tar-riskju (%)  (CI ta’ 95%) |
| --- | --- | --- | --- | --- |
| Plaċebo  n = 3 906 | Prolia  n = 3 902 |
| 0-sena | 2.2 | 0.9 | 1.4 (0.8, 1.9) | 61 (42, 74)\*\* |
| 0-sentejn | 5.0 | 1.4 | 3.5 (2.7, 4.3) | 71 (61, 79)\*\* |
| 0-3 snin | 7.2 | 2.3 | 4.8 (3.9, 5.8) | 68 (59, 74)\* |

\*p < 0.0001, \*\*p < 0.0001 – analiżi esploratorja

*Effett fuq ksur tal-ġenbejn*

Prolia wera tnaqqis relattiv ta’ 40% (tnaqqis assolut tar-riskju ta’ 0.5%) fir-riskju ta’ ksur tal-ġenbejn fuq perjodu ta’ 3 snin (p < 0.05). L-inċidenza ta’ ksur tal-ġenbejn kienet ta’ 1.2% fil-grupp tal-plaċebo meta mqabbel ma’ 0.7% fil-grupp ta’ Prolia wara 3 snin.

F’analiżi post‑hoc f’nisa ta’ > 75 sena, kien osservat tnaqqis relattiv tar-riskju ta’ 62% bi Prolia (tnaqqis assolut tar-riskju ta’ 1.4%, p < 0.01).

*Effett fuq kull ksur kliniku*

Prolia naqqas b’mod sinifikanti l-ksur tul it-tipi/gruppi ta’ ksur kollha (ara tabella 3).

**Tabella 3. L-effett ta’ Prolia fuq ir-riskju ta’ ksur kliniku fuq perjodu ta’ 3 snin**

|  | Proporzjon ta’ nisa bi ksur (%)+ | | Tnaqqis assolut tar-riskju (%)  (CI ta’ 95%) | Tnaqqis relattiv tar-riskju (%)  (CI ta’ 95%) |
| --- | --- | --- | --- | --- |
| Plaċebo  n = 3 906 | Prolia  n = 3 902 |
| Kull ksur kliniku1 | 10.2 | 7.2 | 2.9 (1.6, 4.2) | 30 (19, 41)\*\*\* |
| Ksur vertebrali kliniku | 2.6 | 0.8 | 1.8 (1.2, 2.4) | 69 (53, 80)\*\*\* |
| Ksur mhux vertebrali2 | 8.0 | 6.5 | 1.5 (0.3, 2.7) | 20 (5, 33)\*\* |
| Ksur mhux vertebrali maġġuri3 | 6.4 | 5.2 | 1.2 (0.1, 2.2) | 20 (3, 34)\* |
| Ksur osteoporotiku maġġuri4 | 8.0 | 5.3 | 2.7 (1.6, 3.9) | 35 (22, 45)\*\*\* |

\*p ≤ 0.05, \*\*p = 0.0106 *(punt finali sekondarju inkluż fl-aġġustament ta’ multipliċità)*, \*\*\*p ≤ 0.0001

+ Rati ta’ avveniment ibbażati fuq stimi Kaplan‑Meier wara 3 snin.

1 Jinkludi ksur vertebrali kliniku u ksur mhux vertebrali.

2 Jeskludi dawk tal-vertebra, qorriegħa, wiċċ, xedaq, metakarpu, u falanġi tas-swaba’ tal-idejn u tas-saqajn.

3 Jinkludi tal-pelvi, tarf tal-wirk, tibja prossimali (qasba tas-sieq), kustilji, omeru prossimali, driegħ, u ġenbejn.

4 Jinkludi ksur kliniku vertebrali, tal-ġenbejn, driegħ, u tal-omeru, kif definit mid-WHO.

F’nisa b’BMD tal-għonq tal-wirk fil-linja bażi ta’ ≤ ‑2.5, Prolia naqqas ir-riskju ta’ ksur mhux vertebrali (tnaqqis relattiv tar-riskju ta’ 35%, tnaqqis assolut tar-riskju ta’ 4.1%, p < 0.001, analiżi esploratorja).

It-tnaqqis fl-inċidenza ta’ ksur vertebrali, ksur tal-ġenbejn u ksur mhux vertebrali ġdid minn Prolia fuq perjodu ta’ 3 snin kien konsistenti kien x’kien ir-riskju ta’ ksur fil-linja bażi ta’ 10 snin.

*Effett fuq id-densità tal-minerali fl-għadam*

Meta mqabbel mal-plaċebo Prolia żied il-BMD fis-siti kliniċi mkejla kollha b’mod sinifikanti wara sena, sentejn u 3 snin. Fuq perjodu ta’ 3 snin Prolia żied il-BMD fl-ispina lombari b’9.2%, fil-ġenbejn totali b’6.0%, fl-għonq tal-wirk b’4.8%, fit-*trochanter* tal-ġenbejn b’7.9%, fid-*distal 1/3 radius* b’3.5% u fil-ġisem totali b’4.1% (kollha p < 0.0001).

Fi studji kliniċi li eżaminaw l-effetti ta’ waqfien ta’ Prolia, il-BMD irritorna għal madwar il-livelli ta’ qabel it-trattament u baqa’ ogħla minn dak tal-plaċebo sa 18-il xahar wara l-aħħar doża. Din id-*data* tindika li biex jinżamm l-effett tal-prodott mediċinali huwa meħtieġ trattament kontinwu bi Prolia. Bidu mill-ġdid ta’ Prolia wassal għal żidiet fil-BMD simili għal dawk ta’ meta Prolia ngħata għall-ewwel darba.

*Studju ta’ estensjoni open‑label fit-trattament ta’ osteoporożi ta’ wara l-menopawsa*

Total ta’ 4 550 mara (2 343 Prolia & 2 207 plaċebo) li qabżu mhux aktar minn doża waħda tal-prodott li kien qed jiġi investigat fl-istudju pivitali deskritt fuq u temmew il-vista tal-istudju ta’ xahar 36 qablu li jinkitbu fi studju ta’ estensjoni ta’ 7 snin, multinazzjonali, multiċentriku, *open‑label*, bi grupp wieħed biex jiġu evalwati s-sigurtà u l-effikaċja fit-tul ta’ Prolia. In-nisa kollha fl-istudju ta’ estensjoni kellhom jirċievu Prolia 60 mg kull 6 xhur, kif ukoll kalċju (mill-inqas 1 g) u vitamina D (mill-inqas 400 IU) kuljum. Total ta’ 2 626 individwu (58% tan-nisa inklużi fl-istudju ta’ estensjoni, jiġifieri 34% tan-nisa inklużi fl-istudju pivitali) spiċċaw l-istudju ta’ estensjoni.

F’pazjenti ttrattati bi Prolia sa 10 snin, il-BMD żdiedet mill-linja bażi tal-istudju pivotali b’21.7% fl-ispina lombari, b’9.2% fil-ġenbejn totali, b’9.0% fl-għonq tal-wirk, bi 13.0% fit-*trochanter* u bi 2.8% fid-*distal 1/3 radius*. Il-punteġġ T medju tal-BMD tal-ispina lumbari fit-tmiem tal-istudju kien ta’ −1.3 f’pazjenti ttrattati għal 10 snin.

L-inċidenza ta’ ksur kienet evalwata bħala punt finali tas-sigurtà iżda l-effikaċja fil-prevenzjoni ta’ ksur ma tistax tiġi stmata minħabba numru kbir ta’ twaqqif u disinn open‑label. L-inċidenza kumulattiva ta’ ksur vertebrali u mhux vertebrali ġdid kienet madwar 6.8% u 13.1% rispettivament, f’pazjenti li baqgħu fuq trattament ta’ denosumab għal 10 snin (n = 1 278). Pazjenti li għal xi raġuni ma temmewx l-istudju kellhom rati ogħla ta’ ksur waqt it-trattament.

Seħħew tlettax-il każ aġġudikat ta’ osteonekrosi tax-xedaq (ONJ - *osteonecrosis of the jaw*) u żewġ każijiet aġġudikati ta’ ksur mhux tipiku tal-wirk waqt l-istudju ta’ estensjoni.

Effikaċja klinika u sigurtà f’irġiel b’osteoporożi

L-effikaċja u s-sigurtà ta’ Prolia darba kull 6 xhur għal sena kienu investigati f’242 raġel b’età minn 31 sa 84 sena. Pazjienti b’eGFR< 30 mL/min/1.73 m2 kienu eskludi mill-istudju. L-irġiel kollha rċevew supplimenti ta’ kalċju (tal-inqas 1 000 mg) u vitamina D (tal-inqas 800 IU) kuljum.

Il-varjabbli primarja tal-effikaċja kienet il-bidla perċentwali fil-BMD tal-ispina lombari, l-effikaċja tal-kisra ma kinitx evalwata. Meta mqabbel ma’ trattament bi plaċebo Prolia żied il-BMD fis-siti kliniċi mkejla kollha b’mod sinifikanti wara 12-il xahar: fl-ispina lombari b’4.8%, fil-ġenbejn totali b’2.0%, fl-għonq tal-wirk b’2.2%, fit-trochanter tal-ġenbejn b’2.3%, fid-distal 1/3 radius b’0.9% (kollha p < 0.05). Prolia zied BMD fl-ispina lombari mil-linja bażi f’94.7% tal-irġiel fi sena. Żidiet sinifikanti fil-BMD fl-ispina lumbari, l-ġenbejn totali, l-għonq tal-wirk u t‑*trochanter* tal-ġenbejn kienu osservati minn 6 xhur (p < 0.0001).

Istoloġija tal-għadam f’nisa wara l-menopawsa u rġiel bl-osteoporożi

Istoloġija tal-għadam kienet evalwata fi 62 mara wara l-menopawsa b’osteoporożi jew b’massa tal-għadam baxxa li qatt ma kienu rċevew terapiji għall-osteoporożi jew li qalbu minn terapija minn qabel b’alendronate wara sena sa 3 snin ta’ trattament bi Prolia. Disgħa u ħamsin mara pparteċipaw fis-sotto-studju tal-bijopsija tal-għadam f’xahar 24 (n = 41) u/jew xahar 84 (n = 22) tal-istudju ta’ estensjoni f’nisa wara l-menopawsa b’osteoporożi. L-istoloġija tal-għadam ġiet evalwata wkoll fi 17-il raġel bl-osteoporożi wara trattament ta’ sena bi Prolia. Riżultati tal-bijopsija tal-għadam miż-żewġ studji wrew għadam ta’ arkitettura u kwalità normali bl-ebda evidenza ta’ difetti ta’ mineralizzazzjoni, għadam minsuġ jew fibrożi tal-mudullun. Sejbiet tal-istomorfometrija fl-istudju ta’ estensjoni f’nisa wara l-menopawsa b’osteoporożi wrew li l-effetti kontra l-assobiment mill-ġdid ta’ Prolia, kif imkejla mill-frekwenza ta’ attivazzjoni u r-rati ta’ formazzjoni tal-għadam, inżammu matul iż-żmien.

Effikaċja klinika u sigurtà f’pazjenti b’telf tal-għadam assoċjat ma’ tneħħija tal-androġeni

L-effikaċja u s-sigurtà ta’ Prolia darba kull 6 xhur għal 3 snin kienu investigati f’irġiel b’kanċer mhux metastatiku tal-prostata kkonfermat b’mod istoloġiku li kienu qed jirċievu ADT (1 468 raġel b’età ta’ 48‑97 sena) li kienu f’riskju akbar ta’ ksur (definit bħala > 70 sena, jew < 70 sena b’punteġġ T ta’ BMD fl-ispina lombari, ġenbejn totali, jew għonq tal-wirk ta’ < ‑1.0 jew b’passat ta’ ksur osteoporotiku). L-irġiel kollha rċevew supplimenti ta’ kalċju (tal-inqas 1 000 mg) u vitamina D (tal-inqas 400 IU) kuljum.

Meta mqabbel ma’ trattament bil-plaċebo Prolia żied il-BMD fis-siti kliniċi mkejla kollha b’mod sinifikanti wara 3 snin: fl-ispina lombari b’7.9%, fil-ġenbejn totali b’5.7%, fl-għonq tal-wirk b’4.9%, fit-*trochanter* tal-ġenbejn b’6.9%, fid-*distal 1/3 radius* b’6.9% u fil-ġisem totali b’4.7% (kollha p < 0.0001). F’analiżi esploratorja ppjanata b’mod prospettiv, xahar wara l-ewwel doża kienu osservati żidiet sinifikanti fil-BMD fl-ispina lombari, ġenbejn totali, għonq tal-wirk u fit-*trochanter* tal-ġenbejn.

Prolia wera tnaqqis sinifikanti fir-riskju relattiv ta’ ksur vertebrali ġdid: 85% (tnaqqis fir-riskju assolut ta’ 1.6%) wara sena, 69% (tnaqqis fir-riskju assolut ta’ 2.2%) wara sentejn u 62% (tnaqqis fir-riskju assolut ta’ 2.4%) wara 3 snin (kollha p < 0.01).

Effikaċja klinika u sigurtà f’pazjenti b’telf tal-għadam assoċjat ma’ terapija b’inibitur ta’ aromatase fl-istess waqt

L-effikaċja u s-sigurtà ta’ Prolia darba kull 6 xhur għal sentejn kienu investigati f’nisa b’kanċer mhux metastatiku tas-sider (252 mara b’età ta’ 35‑84 sena) u b’punteġġi T ta’ BMD fil-linja bażi fl-ispina lombari, ġenbejn totali jew għonq tal-wirk minn -1.0 sa -2.5. In-nisa kollha rċevew supplimenti ta’ kalċju (tal-inqas 1 000 mg) u vitamina D (tal-inqas 400 IU) kuljum.

Il-varjabbli primarja tal-effikaċja kienet il-bidla perċentwali fil-BMD tal-ispina lombari, l-effikaċja tal-ksur ma kinitx evalwata. Meta mqabbel ma’ trattament bil-plaċebo Prolia żied il-BMD fis-siti kliniċi mkejla kollha b’mod sinifikanti wara sentejn: fl-ispina lombari b’7.6%, fil-ġenbejn totali b’4.7%, fl-għonq tal-wirk bi 3.6%, fit-*trochanter* tal-ġenbejn b’5.9%, fid-*distal* *1/3 radius* b’6.1% u fil-ġisem totali b’4.2% (kollha p < 0.0001).

Trattament ta’ telf ta’ għadam assoċjat ma’ terapija sistemika ta’ glukokortikojd

L-effikaċja u s-sigurtà ta’ Prolia kienu investigati f’795 pazjent (70% nisa u 30% irġiel) b’età ta’ 20 sa 94 sena li kienu trattati b’≥ 7.5 mg ta’ prednisolone orali kuljum (jew ekwivalenti).

Ġew studjati żewġ subpopolazzjonijiet: dawk li komplew il-glukokortikojd (≥ 7.5 mg prednisolone kuljum jew l-ekwivalenti tiegħu għal ≥ 3 xhur qabel ir-reġistrazzjoni għall-istudju; n = 505) u dawk li bdew il-glukokortikojd (≥ 7.5 mg prednisolone kuljum jew l-ekwivalenti tiegħu < 3 xhur qabel ir-reġistrazzjoni għall-istudju; n = 290). Il-pazjenti ġew randomizzati (1:1) biex jirċievu jew Prolia 60 mg taħt il-ġilda darba kull 6 xhur jew risedronate orali 5 mg darba kuljum (kontroll attiv) għal sentejn. Il-pazjenti rċevew supplimenti kuljum ta’ kalċju (tal-inqas 1 000 mg) u vitamina D (tal-inqas 800 IU).

*Effett fuq id-Densità tal-Minerali fl-Għadam (BMD)*

Fis-subpopolazzjoni li kompliet il-glukokortikojd, Prolia wera żieda akbar fil-BMD tal-ispina lombari meta mqabbel ma’ risedronate f’sena (Prolia 3.6%, risedronate 2.0%; p < 0.001) u f’sentejn (Prolia 4.5%, risedronate 2.2%; p < 0.001). Fis-subpopolazzjoni li bdiet il-glukokortikojd, Prolia wera żieda akbar fil-BMD tal-ispina lombari meta mqabbel ma’ risedronate f’sena (Prolia 3.1%, risedronate 0.8%; p < 0.001) u f’sentejn (Prolia 4.6%, risedronate 1.5%; p < 0.001).

Barra minn hekk, Prolia wera żieda perċentwali medja aktar sinifikanti fil-BMD mil-linja bażi meta mqabbel ma’ risedronate fil-ġenbejn totali, l-għonq tal-wirk u fit-trochanter tal-ġenbejn.

L-istudju ma twettaqx biex juri differenza fil-ksur. F’sena, l-inċidenza tas-suġġett ta’ ksur vertebrali radjoloġiku ġdid kienet ta’ 2.7% (denosumab) versus 3.2% (risedronate). L-inċidenza tas-suġġett ta’ ksur mhux vertebrali kienet ta’ 4.3% (denosumab) versus 2.5% (risedronate). F’sentejn, in-numri korrispondenti kienu 4.1% versus 5.8% għal ksur vertebrali radjoloġiku ġdid u 5.3% versus 3.8% għal ksur mhux vertebrali ġdid. Il-parti kbira tal-ksur seħħ fis-subpopolazzjoni GC‑C.

Popolazzjoni pedjatrika

Studju ta’ fażi III ta’ grupp wieħed li evalwa l-effikaċja, is-sigurtà, u l-farmakokinetika twettaq fit-tfal b’osteoġenesi imperfecta, b’età ta’ sentejn sa 17-il sena, 52.3% irġiel, 88.2% Kawkasi. Total ta’ 153 individwu inizjalment irċivew denosumab 1 mg/kg taħt il-ġilda (SC - *subcutaneous*), sa massimu ta’ 60 mg, kull 6 xhur għal 36 xahar. Sittin individwu għaddew għad-dożaġġ kull 3 xhur.

F’xahar 12 tad-dożaġġ kull 3 xhur, il-bidla medja tal-inqas kwadri (LS - *least squares*) (żball standard, SE - *standard error*) mil-linja bażi fil-punteġġ Z ta’ BMD tal-ispina lumbari kienet ta’ 1.01 (0.12).

L-avvenimenti avversi l-aktar komuni li ġew irrappurtati waqt id-dożaġġ kull 6 xhur kienu artralġja (45.8%), uġigħ fl-estremitajiet (37.9%), uġigħ fid-dahar (32.7%), u iperkalċijurja (32.0%). Ġiet irrappurtata iperkalċemija waqt id-dożaġġ kull 6 xhur (19%) u kull 3 xhur (36.7%). Ġew irrappurtati xi avvenimenti avversi serji ta’ iperkalċemija (13.3%) waqt id-dożaġġ kull 3 xhur.

Fi studju ta’ estensjoni (N = 75), ġew osservati avvenimenti avversi ta’ iperkalċemija (18.5%) waqt id-dożaġġ kull 3 xhur.

L-istudji twaqqfu kmieni minħabba li seħħew avvenimenti ta’ theddida għall-ħajja u dħul fl-isptar minħabba iperkalċemija (ara sezzjoni 4.2).

Fi studju multiċentriku, randomizzat, double-blind, ikkontrollat bil-plaċebo, fi grupp parallel imwettaq f’24 pazjent pedjatriku b’osteoporożi kkawżata mit-teħid ta’ glukokortikosterjodi, bl-età ta’ bejn 5 u 17-il sena, li evalwa l-bidla mil-linja bażi fil-punteġġ Z ta’ BMD tal-ispina lumbari, is-sigurtà u l-effikaċja ma ġewx determinati għalhekk Prolia m’għandux jintuża għal din l-indikazzjoni.

L-Aġenzija Ewropea għall-Mediċini irrinunzjat għall-obbligu li jigu ppreżentati r-riżultati tal-istudji bi Prolia f’kull sett tal-popolazzjoni pedjatrika fit-trattament ta’ telf tal-għadam assoċjat ma’ terapija ta’ asportazzjoni tal-ormoni sesswali u f’kull sett tal-popolazzjoni pedjatrika taħt l-età ta’sentejn fit-trattament tal-osteoporożi. Ara sezzjoni 4.2 għal informazzjoni dwar l-użu pedjatriku.

**5.2 Tagħrif farmakokinetiku**

Assorbiment

Wara għoti taħt il-ġilda ta’ doża ta’ 1.0 mg/kg, li tqarreb id-doża approvata ta’ 60 mg, l-esponiment ibbażat fuq l-AUC kien ta’ 78% kif imqabbel ma’ għoti fil-vini fl-istess livell ta’ doża. Għal doża taħt il-ġilda ta’ 60 mg, il-konċentrazzjonijiet massimi ta’ denosumab fis-serum (Cmax) ta’ 6 mcg/mL (firxa 1‑17 mcg/mL) seħħew fi żmien għaxart ijiem (firxa 2‑28 ġurnata).

Bijotrasformazzjoni

Denosumab huwa magħmul biss minn aċidi amminiċi u karboidrati bħala immunoglobulina naturali u mhux probabbli li jiġi eliminat permezz ta’ mekkaniżmi metaboliċi tal-fwied. Il-metaboliżmu u l-eliminazzjoni tiegħu huma mistennija li jsegwu ir-rotot ta’ tneħħija tal-immunoglobulini li jwasslu għal degradazzjoni għal peptidi żgħar u aċidi amminiċi ndividwali.

Eliminazzjoni

Wara Cmax, il-livelli fis-serum naqsu b’*half‑life* ta’ 26 ġurnata (firxa 6‑52 ġurnata) fuq perjodu ta’ 3 xhur (firxa 1.5‑4.5 xhur). Sitt xhur wara d-doża, tlieta u ħamsin fil-mija (53%) tal-pazjenti ma kellhomx ammonti ta’ denosumab li jitkejlu.

Ma kienet osservata l-ebda akkumulazzjoni jew bidla fil-farmakokinetika ta’ denosumab maż-żmien wara dożi multipli ta’ 60 mg mogħtija taħt il-ġilda darba kull 6 xhur. Il-farmakokinetika ta’ denosumab ma kinitx affettwata mill-formazzjoni ta’ antikorpi li jeħlu ma’ denosumab u kienet simili fl-irġiel u fin-nisa. L-età (28‑87 sena), razza u stat tal-marda (massa tal-għadam baxxa jew osteoporożi; kanċer tal-prostata jew tas-sider) ma jidhirx li jaffettwaw il-farmakokinetika ta’ denosumab b’mod sinifikanti.

Kienet osservata tendenza bejn piż tal-ġisem ogħla u esponiment aktar baxx ibbażat fuq l-AUC u Cmax. Madankollu, it-tendenza mhux ikkunsidrata klinikament importanti, peress li l-effetti farmakodinamiċi bbażati fuq żidiet fil-markaturi tal-bidla tal-għadam u fil-BMD kienu konsistenti tul firxa wiesa’ ta’ piż tal-ġisem.

Linearità/nuqqas ta’ linearità

Fi studji dwar il-firxa tad-doża, denosumab wera farmakokinetika mhux lineari u dipendenti mid-doża, bi tneħħija aktar baxxa b’dożi jew konċentrazzjonijiet ogħla, iżda b’żidiet fl-esponiment ftit jew wisq proprozjonali mad-doża għal dożi ta’ 60 mg jew aktar.

Indeboliment renali

Fi studju fuq 55 pazjent bi gradi varji ta’ funzjoni renali, inkluż pazjenti fuq dijalisi, il-grad ta’ indeboliment renali ma kellu l-ebda effett fuq il-farmakokinetika ta’ denosumab.

Indeboliment tal-fwied

Ma sarux studji speċifiċi fuq pazjenti b’indeboliment tal-fwied. B’mod ġenerali, antikorpi monoklonali mhux eliminati permezz tal-mekkaniżmi metaboliċi tal-fwied. Il-farmakokinetika ta’ denosumab mhux mistennija li tiġi affettwata minn indeboliment tal-fwied.

Popolazzjoni pedjatrika

Prolia m’għandux jintuża fil-popolazzjonijiet pedjatriċi (ara sezzjonijiet 4.2 u 5.1).

Fi studju ta’ fażi III fil-pazjenti pedjatriċi b’osteoġenesi imperfecta (N = 153), il-konċentrazzjonijiet massimi ta’ denosumab fis-serum ġew osservati biss f’jum 10 fil-gruppi kollha tal-età. Għad-dożaġġ kull 3 xhur u kull 6 xhur, il-konċentrazzjonijiet minimi medji ta’ denosumab fis-serum kienu osservati li kienu ogħla għat-tfal b’età ta’ 11 sa 17-il sena, filwaqt li t-tfal b’età ta’ sentejn sa 6 snin kellhom l-aktar konċentrazzjonijiet minimi medji baxxi.

**5.3 Tagħrif ta’ qabel l-użu kliniku dwar is-sigurtà**

Fi studji dwar l-effett tossiku minn doża waħda u minn dożi ripetuti f’xadini cynomolgus, dożi ta’ denosumab li jwasslu għall-esponiment sistemiku minn 100 darba sa 150 darba ogħla mid-doża rakkomandata fil-bniedem ma kellhom l-ebda effett fuq il-fiżjoloġja kardjovaskulari, il-fertilità maskili jew femminili, u ma wasslux għal tossiċità speċifika tal-organi mmirati.

Testijiet stàndard biex jinvestigaw il-potenzjal ġenotossiku ta’ denosumab ma kinux evalwati, peress li testijiet bħal dawn mhux rilevanti għal din il-molekola. Madankollu, minħabba l-karattru tiegħu mhux probabbli li denosumab għandu xi potenzjal ta’ effett tossiku fuq il-ġeni.

Il-potenzjal karċinoġeniku ta’ denosumab ma kienx evalwat fi studji fit-tul fuq l-annimali.

Fi studji ta’ qabel l-użu kliniku li saru fuq ġrieden *knockout* li ma kellhomx RANK jew RANKL, kien osservat indeboliment fil-formazzjoni tal-glandoli tal-limfa fil-fetu. Fi ġrieden *knockout* li ma kellhomx RANK jew RANKL, kien osservat ukoll nuqqas ta’ treddigħ minħabba inibizzjoni ta’ maturazzjoni tal-glandola mammarja (żvilupp tal-glandola lobulo‑alveolari waqt it-tqala).

Fi studju fuq xadini cynomolgus li ngħataw denosumab matul il-perijodu ekwivalenti għall-ewwel trimestru tat-tqala f’esponiment tal-AUC sa 99 darba ogħla mid-doża tal-bniedem (60 mg kull 6 xhur), ma kien hemm l-ebda evidenza ta’ ħsara lill-omm jew lill-fetu. F’dan l-istudju, il-glandoli tal-limfa tal-fetu ma ġewx eżaminati.

Fi studju ieħor fuq xadini cynomolgus li ngħataw denosumab matul it-tqala kollha f’esponimenti tal-AUC 119-il darba ogħla mid-doża tal-bniedem (60 mg kull 6 xhur), kien hemm żieda fil-frieħ imwielda mejta u fil-mortalità wara t-twelid; tkabbir mhux normali tal-għadam li rriżulta f’għadam aktar debboli, ematopoesi mnaqqsa, u allinjament ħażin tas-snien; nuqqas ta’ glandoli tal-limfa periferali; u tnaqqis fit-tkabbir ta’ wara t-twelid. Ma kienx stabbilit livell fejn ma kien osservat l-ebda effett avvers għall-effetti fuq is-sistema riproduttiva. Wara perjodu ta’ 6 xhur wara t-twelid, bidliet relatati mal-għadam urew irkupru u ma kien hemm l-ebda effett fuq il-ħruġ tas-snien. Madankollu, l-effetti fuq il-glandoli tal-limfa u l-allinjament ħażin tas-snien ippersistew, u f’annimal wieħed kienet osservata mineralizzazzjoni minima sa moderata f’tessuti multipli (relazzjoni mat-trattament mhux ċerta). Ma kien hemm l-ebda evidenza ta’ ħsara għall-omm qabel il-ħlas; effetti avversi fuq l-omm seħħew b’mod mhux frekwenti waqt il-ħlas. Żvilupp tal-glandola mammarja fl-omm kien normali.

Fi studji ta’ qabel l-użu kliniku dwar il-kwalità tal-għadam f’xadini fuq trattament fit-tul b’denosumab, tnaqqis fil-bidla tal-għadam kien assoċjata ma’ titjib fis-saħħa tal-għadam u istoloġja normali tal-għadam. Il-livelli tal-kalċju naqsu b’mod temporanju u l-livelli tal-ormon tal-paratirojde żdiedu b’mod temporanju f’xadini li tneħħewlhom l-ovarji ttrattati b’denosumab.

Fi ġrieden maskili maħluqa permezz ta’ inġinerija ġenetika biex ikollhom huRANKL (ġrieden *knock‑in*), li saritilhom kisra transkortikali, denosumab ittardja t-tneħħija tal-qarquċa u l-immudellar mill-ġdid tal-kallu tal-kisra meta mqabbel mal-kontroll, iżda s-saħħa bijomekkanika ma kinitx affettwata b’mod avvers.

Ġrieden *knockout* (ara sezzjoni 4.6) li m’għandhomx RANK jew RANKL urew tnaqqis fil-piż tal-ġisem, tnaqqis fit-tkabbir tal-għadam u nuqqas ta’ ħruġ ta’ snien. F’firien tat-twelid, l-inibizzjoni ta’ RANKL (il-mira ta’ terapija b’denosumab) b’dożi għolja ta’ sustanza magħmula minn osteoprotegerin imwaħħal ma’ Fc (OPG‑Fc) kienet assoċjata ma’ inibizzjoni tat-tkabbir tal-għadam u ħruġ ta’ snien. Dawn il-bidliet kienu parzjalment riversibbli f’dan il-mudell meta d-dosaġġ b’inibituri ta’ RANKL kien imwaqqaf. Primati adolexxenti iddożati b’denosumab 27 u 150 darba l-esponiment kliniku (doża ta’ 10 u 50 mg/kg) kellhom pjanċi tat-tkabbir (partijiet tal-għadam li qed jikbru) mhux normali. Għalhekk, trattament b’denosumab jista’ jtellef it-tkabbir tal-għadam fi tfal bi pjanċi tat-tkabbir miftuħa u jista’ jtelleff il-ħruġ tas-snien.

**6. TAGĦRIF FARMAĊEWTIKU**

**6.1 Lista ta’ eċċipjenti**

Acetic acid, glacial\*

Sodium hydroxide (għall-aġġustament tal-pH)\*

Sorbitol (E420)

Polysorbate 20

Ilma għall-injezzjonijiet

\* Baffer tal-acetate jiġi ffurmat billi jitħallat acetic acid ma’ sodium hydroxide

**6.2 Inkompatibbiltajiet**

Fin-nuqqas ta’ studji ta’ kompatibbiltà, dan il-prodott mediċinali m’għandux jitħallat ma’ prodotti mediċinali oħrajn.

**6.3 Żmien kemm idum tajjeb il-prodott mediċinali**

4 snin.

Ladarba jitneħħa mill-friġġ, Prolia jista’ jinħażen f’temperatura tal-kamra (sa 25 °C) għal perjodu sa 30 ġurnata fil-kartuna oriġinali. Għandu jintuża fi żmien dan il-perjodu ta’ 30 ġurnata.

**6.4 Prekawzjonijiet speċjali għall-ħażna**

Aħżen fi friġġ (2°C – 8°C).

Tagħmlux fil-friża.

Żomm is-siringa mimlija għal-lest fil-kartuna ta’ barra sabiex tilqa’ mid-dawl.

**6.5 In-natura tal-kontenitur u ta’ dak li hemm ġo fih**

Soluzzjoni ta’ 1 mL f’siringa mimlija għal-lest għall-użu ta’ darba magħmula minn ħġieġ tat-tip I b’labra tal-azzar li ma jissaddadx ta’ ħxuna 27, bi jew bla protezzjoni tal-labra.

Daqs tal-pakkett ta’ siringa mimlija għal-lest waħda, ippreżentat f’ippakkjar fil-folja (siringa mimlija għal-lest bi jew bla protezzjoni tal-labra) jew bla folja (siringa mimlija għal-lest mingħajr protezzjoni tal-labra biss).

Jista’ jkun li mhux il-pakketti tad-daqsijiet kollha jkunu fis-suq.

**6.6 Prekawzjonijiet speċjali għar-rimi u għal immaniġġar ieħor**

* Qabel l-għoti, is-soluzzjoni għandha tiġi spezzjonata. Tinjettax is-soluzzjoni jekk fiha xi frak, hija mdardra jew bidlet il-kulur.
* Tħawwadx.
* Biex jiġi evitat uġigħ fis-sit tal-injezzjoni, ħalli s-siringa mimlija għal-lest tilħaq temperatura tal-kamra (sa 25°C) qabel tinjetta u injetta bil-mod.
* Injetta l-kontenut kollu tas-siringa mimlija għal-lest.

Kull fdal tal-prodott mediċinali li ma jkunx intuża jew skart li jibqa’ wara l-użu tal-prodott għandu jintrema kif jitolbu l-liġijiet lokali.

**7. DETENTUR TAL-AWTORIZZAZZJONI GĦAT-TQEGĦID FIS-SUQ**

Amgen Europe B.V.

Minervum 7061

4817 ZK Breda

L-Olanda

**8. NUMRU(I) TAL-AWTORIZZAZZJONI GĦAT-TQEGĦID FIS-SUQ**

EU/1/10/618/001

EU/1/10/618/002

EU/1/10/618/003

**9. DATA TAL-EWWEL AWTORIZZAZZJONI/TIĠDID TAL-AWTORIZZAZZJONI**

Data tal-ewwel awtorizzazzjoni: 26 ta’ Mejju 2010

Data tal-aħħar tiġdid: 16 ta’ Jannar 2020

**10. DATA TA’ REVIŻJONI TAT-TEST**

Informazzjoni dettaljata dwar dan il-prodott mediċinali tinsab fuq is-sit elettroniku tal-Aġenzija Ewropea għall-Mediċini <https://www.ema.europa.eu>.

**ANNESS II**

**A. MANIFATTURI TAS-SUSTANZA BIJOLOĠIKA ATTIVA U MANIFATTURI RESPONSABBLI GĦALL-ĦRUĠ TAL-LOTT**

**B. KONDIZZJONIJIET JEW RESTRIZZJONIJIET RIGWARD IL-PROVVISTA U L-UŻU**

**C. KONDIZZJONIJIET U REKWIŻITI OĦRA TAL-AWTORIZZAZZJONI GĦAT-TQEGĦID FIS-SUQ**

**D. KONDIZZJONIJIET JEW RESTRIZZJONIJIET FIR-RIGWARD TAL-UŻU SIGUR U EFFETTIV TAL-PRODOTT MEDIĊINALI**

A. MANIFATTURI TAS-SUSTANZA BIJOLOĠIKA ATTIVA U MANIFATTURI RESPONSABBLI GĦALL-ĦRUĠ TAL-LOTT

Isem u indirizz tal-manifatturi tas-sustanza bijoloġika attiva

Amgen Singapore Manufacturing

1 Tuas View Drive

Singapore 637026

Immunex Rhode Island Corporation

40 Technology Way

West Greenwich

Rhode Island, 02817

USA

Isem u indirizz tal-manifatturi responsabbli għall-ħruġ tal-lott

Amgen Europe B.V.

Minervum 7061

4817 ZK Breda

L-Olanda

Amgen Technology (Ireland) Unlimited Company

Pottery Road

Dun Laoghaire

Co Dublin

L-Irlanda

Amgen NV

Telecomlaan 5-7

1831 Diegem

Il-Belġju

Fuq il-fuljett ta’ tagħrif tal-prodott mediċinali għandu jkun hemm l-isem u l-indirizz tal-manifattur responsabbli għall-ħruġ tal-lott ikkonċernat.

B. KONDIZZJONIJIET JEW RESTRIZZJONIJIET RIGWARD IL-PROVVISTA U L-UŻU

Prodott mediċinali li jingħata bir-riċetta tat-tabib.

C. KONDIZZJONIJIET U REKWIŻITI OĦRA TAL-AWTORIZZAZZJONI GĦAT-TQEGĦID FIS-SUQ

* **Rapporti perjodiċi aġġornati dwar is-sigurtà (PSURs)**

Ir-rekwiżiti biex jiġu ppreżentati PSURs għal dan il-prodott mediċinali huma mniżżla fil-lista tad-dati ta’ referenza tal-Unjoni (lista EURD) prevista skont l-Artikolu 107c(7) tad-Direttiva 2001/83/KE u kwalunkwe aġġornament sussegwenti ppubblikat fuq il-portal elettroniku Ewropew tal-mediċini.

D. KONDIZZJONIJIET JEW RESTRIZZJONIJIET FIR-RIGWARD TAL-UŻU SIGUR U EFFIKAĊI TAL-PRODOTT MEDIĊINALI

* **Pjan tal-ġestjoni tar-riskju (RMP)**

Id-detentur tal-awtorizzazzjoni għat-tqegħid fis-suq (MAH) għandu jwettaq l-attivitajiet u l-interventi meħtieġa ta’ farmakoviġilanza dettaljati fl-RMP maqbul ippreżentat fil-Modulu 1.8.2 tal-awtorizzazzjoni għat-tqegħid fis-suq u kwalunkwe aġġornament sussegwenti maqbul tal-RMP.

RMP aġġornat għandu jiġi ppreżentat:

* Meta l-Aġenzija Ewropea għall-Mediċini titlob din l-informazzjoni;
* Kull meta s-sistema tal-ġestjoni tar-riskju tiġi modifikata speċjalment minħabba li tasal informazzjoni ġdida li tista’ twassal għal bidla sinifikanti fil-profil bejn il-benefiċċju u r-riskju jew minħabba li jintlaħaq għan importanti (farmakoviġilanza jew minimizzazzjoni tar-riskji).
* **Miżuri addizzjonali għall-minimizzazzjoni tar-riskji**

L-MAH għandu jiżgura li kartuna biex tfakkar lill-pazjent dwar l-osteonekrosi tax-xedaq hija implimentata.

**ANNESS III**

**TIKKETTAR U FULJETT TA’ TAGĦRIF**

A. TIKKETTAR

**TAGĦRIF LI GĦANDU JIDHER FUQ IL-PAKKETT TA’ BARRA**

**KARTUNA TAS-SIRINGA MIMLIJA GĦAL-LEST**

**1. ISEM TAL-PRODOTT MEDIĊINALI**

Prolia 60 mg soluzzjoni għall-injezzjoni f’siringa mimlija għal-lest

denosumab

**2. DIKJARAZZJONI TAS-SUSTANZA(I) ATTIVA(I)**

Siringa mimlija għal-lest ta’ 1 mL fiha 60 mg ta’ denosumab (60 mg/mL).

**3. LISTA TA’ EĊĊIPJENTI**

Acetic acid, glacial, sodium hydroxide, sorbitol (E420), polysorbate 20, ilma għall-injezzjonijiet.

**4. GĦAMLA FARMAĊEWTIKA U KONTENUT**

Soluzzjoni għall-injezzjoni

Siringa waħda mimlija għal-lest bi protezzjoni awtomatika tal-labra.

Siringa waħda mimlija għal-lest.

**5. MOD TA’ KIF U MNEJN JINGĦATA**

Użu għal taħt il-ġilda.

**Importanti:** aqra l-fuljett ta’ tagħrif qabel ma’ timmaniġġja s-siringa mimlija għal-lest.

Tħawwadx.

Aqra l-fuljett ta’ tagħrif qabel l-użu.

**6. TWISSIJA SPEĊJALI LI L-PRODOTT MEDIĊINALI GĦANDU JINŻAMM FEJN MA JIDHIRX U MA JINTLAĦAQX MIT-TFAL**

Żomm fejn ma jidhirx u ma jintlaħaqx mit-tfal.

**7. TWISSIJA(IET) SPEĊJALI OĦRA, JEKK MEĦTIEĠA**

**8. DATA TA’ SKADENZA**

EXP

**9. KONDIZZJONIJIET SPEĊJALI TA’ KIF JINĦAŻEN**

Aħżen fi friġġ.

Tagħmlux fil-friża.

Żomm is-siringa mimlija għal-lest fil-kartuna ta’ barra sabiex tilqa’ mid-dawl.

**10. PREKAWZJONIJIET SPEĊJALI GĦAR-RIMI TA’ PRODOTTI MEDIĊINALI MHUX UŻATI JEW SKART MINN DAWN IL-PRODOTTI MEDIĊINALI, JEKK HEMM BŻONN**

**11. ISEM U INDIRIZZ TAD-DETENTUR TAL-AWTORIZZAZZJONI GĦAT-TQEGĦID FIS-SUQ**

Amgen Europe B.V.

Minervum 7061,

4817 ZK Breda,

L-Olanda

**12. NUMRU(I) TAL-AWTORIZZAZZJONI GĦAT-TQEGĦID FIS-SUQ**

EU/1/10/618/001 siringa mimlija għal-lest waħda (fil-folja)

EU/1/10/618/002 siringa mimlija għal-lest waħda (mhux fil-folja)

EU/1/10/618/003 siringa mimlija għal-lest waħda bi protezzjoni awtomatika tal-labra (fil-folja)

**13. NUMRU TAL-LOTT**

Lot

**14. KLASSIFIKAZZJONI ĠENERALI TA’ KIF JINGĦATA**

**15. ISTRUZZJONIJIET DWAR L-UŻU**

**16. INFORMAZZJONI BIL BRAILLE**

Prolia

**17. IDENTIFIKATUR UNIKU – BARCODE 2D**

barcode 2D li jkollu l-identifikatur uniku inkluż.

**18. IDENTIFIKATUR UNIKU - *DATA* LI TINQARA MILL-BNIEDEM**

PC

SN

NN

**TAGĦRIF MINIMU LI GĦANDU JIDHER FUQ IL-FOLJI JEW FUQ L-ISTRIXXI**

**SIRINGA MIMLIJA GĦAL-LEST F’FOLJA**

**1. ISEM IL-PRODOTT MEDIĊINALI**

Prolia 60 mg injezzjoni

denosumab

**2. ISEM TAD-DETENTUR TAL-AWTORIZZAZZJONI GĦAT-TQEGĦID FIS-SUQ**

Amgen Europe B.V.

3. DATA TA’ SKADENZA


EXP

4. NUMRU TAL LOTT

Lot

5. OĦRAJN

SC



**TAGĦRIF MINIMU LI GĦANDU JIDHER FUQ IL-PAKKETTI Ż-ŻGĦAR EWLENIN**

**TIKKETTA TAS-SIRINGA MIMLIJA GĦAL-LEST (MHUX FIL-FOLJA)**

**1. ISEM TAL-PRODOTT MEDIĊINALI U MNEJN GĦANDU JINGĦATA**

Prolia 60 mg injezzjoni

denosumab

SC

**2. METODU TA’ KIF GĦANDU JINGĦATA**

3. DATA TA’ SKADENZA

EXP

4. NUMRU TAL-LOTT

Lot

**5. IL-KONTENUT SKONT IL-PIŻ, IL-VOLUM, JEW PARTI INDIVIDWALI**

1 ml

**6. OĦRAJN**

**TAGĦRIF MINIMU LI GĦANDU JIDHER FUQ IL-PAKKETTI Ż-ŻGĦAR EWLENIN**

**TIKKETTA TAS-SIRINGA MIMLIJA GĦAL-LEST BI JEW MINGĦAJR PROTEZZJONI TAL-LABRA (FIL-FOLJA)**

**1. ISEM TAL-PRODOTT MEDIĊINALI U MNEJN GĦANDU JINGĦATA**

Prolia 60 mg

denosumab

SC

**2. METODU TA’ KIF GĦANDU JINGĦATA**

3. DATA SKADENZA

EXP

4. NUMRU TAL-LOTT

Lot

**5. IL-KONTENUT SKONT IL-PIŻ, IL-VOLUM, JEW PARTI INDIVIDWALI**

1 ml

**6. OĦRAJN**

**KITBA FUQ IL-KARTUNA BIEX TFAKKAR (inkluża fil-pakkett)**

Prolia 60 mg Injezzjoni

denosumab

SC

Injezzjoni li jmiss f’6 xhur:

Uża Prolia sakemm it-tabib tiegħek jagħtik riċetta għalih

Amgen Europe B.V.

B. FULJETT TA’ TAGĦRIF

**Fuljett ta’ tagħrif: Informazzjoni għall-utent**

**Prolia 60 mg soluzzjoni għall-injezzjoni f’siringa mimlija għal-lest**

denosumab

**Aqra sew dan il-fuljett kollu qabel tibda tuża din il-mediċina peress li fih informazzjoni importanti għalik.**

* Żomm dan il-fuljett. Jista’ jkollok bżonn terġa’ taqrah.
* Jekk ikollok aktar mistoqsijiet, staqsi lit-tabib, lill-ispiżjar jew lill-infermier tiegħek.
* Din il-mediċina ġiet mogħtija lilek biss. M’għandekx tgħaddiha lil persuni oħra. Tista’ tagħmlilhom il-ħsara, anke jekk għandhom l-istess sinjali ta’ mard bħal tiegħek.
* Jekk ikollok xi effett sekondarju kellem lit-tabib, lill-ispiżjar jew lill-infermier tiegħek. Dan jinkludi xi effett sekondarju possibbli li mhuwiex elenkat f’dan il-fuljett. Ara sezzjoni 4.
* It-tabib tiegħek se jagħtik kartuna biex tfakkar lill-pazjent, li jkun fiha informazzjoni importanti dwar is-sigurtà li jeħtieġ li tkun konxju tagħha qabel u matul it-trattament tiegħek bi Prolia.

**F’dan il-fuljett**

1. X’inhu Prolia u għalxiex jintuża
2. X’għandek tkun taf qabel ma tuża Prolia
3. Kif għandek tuża Prolia
4. Effetti sekondarji possibbli
5. Kif taħżen Prolia
6. Kontenut tal-pakkett u informazzjoni oħra

**1. X’inhu PROLIA u għalxiex jintuża**

**X’inhu Prolia u kif jaħdem**

Prolia fih denosumab, proteina (antikorp monoklonali) li tfixkel l-azzjoni ta’ proteina oħra biex b’hekk tittratta t-telf tal-għadam u osteoporożi. Trattament bi Prolia isaħħaħ l-għadam u jnaqqas ir-riskju ta’ ksur.

L-għadam huwa tessut ħaj li jinbidel kontinwament. Oestrogen jgħin biex iżomm l-għadam f’saħħtu. Wara l-menopawsa, il-livell ta’ oestrogen jonqos u b’hekk l-għadam jista’ jsir irqiq u fraġli. Eventwalment, dan jista’ jwassal għall-kondizzjoni li tissejjaħ osteoporożi. Osteoporożi tista’ sseħħ ukoll fl-irġiel minħabba numru ta’ kawżi inklużi x-xjuħija u/jew livell baxx tal-ormon maskili, testosterone. Tista’ sseħħ ukoll f’pazjenti li jirċievu glukokortikojdi. Ħafna pazjenti li għandhom l-osteoporożi m’għandhomx sintomi, madankollu xorta għandhom riskju ta’ ksur fl-għadam, speċjalment fis-sinsla tad-dahar, fil-ġenbejn u l-polz.

Kirurġija jew mediċini li jwaqqfu l-produzzjoni ta’ oestrogen jew testosterone wżati biex jittrattaw pazjenti b’kanċer tas-sider jew tal-prostata wkoll jistgħu jwasslu għal telf tal-għadam. L-għadam isir aktar fraġli u r-riskju ta’ ksur jiżdied.

**Għalxiex jintuża Prolia**

Prolia jintuża biex jittratta:

* osteoporożi f’nisa wara l-menopawsa u irġiel li għandhom riskju miżjud ta’ ksur (għadam miksur) biex inaqqas ir-riskju ta’ ksur fis-sinsla tad-dahar, ksur mhux fis-sinsla tad-dahar u ksur fil-ġenbejn.
* telf ta’ għadam ikkawżat minn tnaqqis fil-livell tal-ormoni (testosterone) ikkawżat minn kirurġija jew trattament b’mediċini f’pazjenti b’kanċer tal-prostata.
* telf ta’ għadam ikkawżat minn trattament fit-tul bi glukokortikojdi f’pazjenti li għandhom riskju miżjud ta’ ksur.

**2. X’għandek tkun taf qabel ma tuża PROLIA**

**Tużax Prolia**

* jekk għandek livelli baxxi ta’ kalċju fid-demm (ipokalċimija).
* jekk inti allerġiku għal denosumab jew għal xi sustanzi oħra ta’ din il-mediċina (imniżżla fis-sezzjoni 6).

**Twissijiet u prekawzjonijiet**

Kellem lit-tabib jew lill-ispiżjar tiegħek qabel tuża Prolia.

Waqt li qed tiġi ttrattat bi Prolia inti tista’ tiżviluppa infezzjoni fil-ġilda b’sintomi bħal parti minfuħa u ħamra fil-ġilda, l-aktar komuni fil-parti t’isfel tar-riġlejn, li tinħass sħuna u tuġgħa (ċellulite), u possibilment b’sintomi ta’ deni. Jekk jogħġbok għid lit-tabib tiegħek minnufih jekk tiżviluppa kwalunkwe minn dawn is-sintomi.

Għandek tieħu wkoll supplimenti tal-kalċju u tal-vitamina D waqt li tkun fuq trattament bi Prolia. It-tabib tiegħek se jiddiskuti dan miegħek.

Inti jista’ jkollok livelli baxxi ta’ kalċju fid-demm tiegħek waqt li tirċievi Prolia. Jekk jogħġbok għid lit-tabib tiegħek immedjatament jekk tinnota xi sintomu minn dawn li ġejjin: spażmi, kontrazzjonijiet, jew bugħawwieġ fil-muskoli tiegħek, u/jew tnemnim jew tingiż fis-swaba tal-idejn jew tas-saqajn, jew madwar ħalqek, u/jew aċċessjonijiet, konfużjoni, jew telf ta’ koxjenza.

Livelli baxxi ħafna ta’ kalċju fid-demm li jwasslu għal dħul l-isptar u anke għal reazzjonijiet ta’ theddida għall-ħajja ġew irrappurtati f’każijiet rari. Għalhekk, qabel kull doża u f’pazjenti predisposti għall-ipokalċimija fi żmien ġimagħtejn wara d-doża tal-bidu, se jiġu ċċekkjati l-livelli tal-kalċju fid-demm tiegħek (permezz ta’ test tad-demm).

Għid lit-tabib tiegħek jekk għandek jew qatt kellek problemi severi fil-kliewi, insuffiċjenza tal-kliewi jew kellek bżonn dijalisi jew qed tieħu mediċini li jissejħu glukokortikojdi (bħal prednisolone jew dexamethasone), għax dan jista’ jżid ir-riskju tiegħek li jkollok livell baxx ta’ kalċju fid-demm jekk ma tieħux supplimenti tal-kalċju.

Problemi f’ħalqek, snien jew xedaq

Effett sekondarju imsejjaħ osteonekrosi tax-xedaq (ONJ - *osteonecrosis of the jaw*) (ħsara fl-għadam fix-xedaq) ġie irrappurtat b’mod rari (jista’ jaffettwa sa persuna waħda minn kull 1,000 persuna) f’pazjenti li kienu qed jirċievu Prolia għall-osteoporożi. Ir-riskju ta’ ONJ jiżdied f’pazjenti ttrattati għal żmien twil (jista’ jaffettwa sa persuna waħda minn kull 200 persuna jekk jiġu ttrattati għal 10 snin). ONJ tista’ sseħħ ukoll wara li twaqqaf it-trattament. Huwa importanti li tipprova tipprevjeni ONJ milli tiżviluppa għax tista’ tkun kondizzjoni li tuġgħa li għandha mnejn tkun diffiċli biex tittratta. Sabiex jitnaqqas ir-riskju li tiżviluppa ONJ, ħu dawn il-prekawzjonijiet li ġejjin:

Qabel ma jirċievi t-trattament, għid lit-tabib jew lill-infermier tiegħek (professjonist tal-kura tas-saħħa) jekk inti:

* għandek xi problemi f’ħalqek jew snienek bħal saħħa dentali batuta, mard tal-ħanek, jew qed tippjana li taqla’ xi sinna.
* ma jirċivix kura dentali ta’ rutina jew ma kellekx eżaminazzjoni dentali għal żmien twil.
* tpejjep (għax dan jista’ jżid ir-riskju ta’ problemi dentali).
* kont ittrattat minn qabel b’bisphosphonate (użat biex jittratta jew jipprevjeni disturbi fl-għadam).
* qed tieħu mediċini msejħa kortikosterojdi (bħal prednisolone jew dexamethasone).
* għandek kanċer.

It-tabib tiegħek jista’ jsaqsik tagħmel eżaminazzjoni dentali qabel tibda t-trattament bi Prolia.

Waqt li qed tiġi ttrattat għandek iżżomm iġjene orali tajba u tagħmel eżaminazzjonijiet dentali ta’ spiss. Jekk tilbes dentaturi għandek tiżgura ruħek li dawn jeħlu tajjeb. Jekk qed tirċievi trattament dentali jew se tagħmel kirurġija dentali (eż. qlugħ ta’ sinna), għarraf lit-tabib tiegħek dwar it-trattament dentali tiegħek u għid lid-dentist tiegħek li qed tiġi ttrattat bi Prolia.

Ikkuntattja lit-tabib u dentist tiegħek immedjatament jekk ikollok xi problemi b’ħalqek jew snienek bħal snien laxki, uġigħ jew nefħa, jew feriti li ma jfiqux jew tnixxija għax dawn jistgħu jkunu sinjali ta’ ONJ.

Ksur mhux tas-soltu tal-għadma tal-koxxa

Xi persuni kellhom ksur mhux tas-soltu fl-għadma tal-koxxa waqt li kienu qed jiġu ttrattati bi Prolia. Kellem lit-tabib tiegħek jekk ikollok uġigħ ġdid jew mhux tas-soltu f’ġenbejk, fl-irqiq ta’ bejn iż-żaqq u l-koxxa, jew fil-koxxa.

**Tfal u adolexxenti**

Prolia m’għandux jintuża fi tfal u adolexxenti b’età inqas minn 18-il sena.

**Mediċini oħra u Prolia**

Għid lit-tabib jew lill-ispiżjar tiegħek jekk qed tieħu, ħadt dan l-aħħar jew tista’ tieħu xi mediċini oħra. Huwa speċjalment importanti li tgħid lit-tabib tiegħek jekk qed tiġi ttrattat b’mediċina oħra li fiha denosumab.

M’għandekx tieħu Prolia flimkien ma’ mediċina oħra li fiha denosumab.

**Tqala u treddigħ**

Prolia ma kienx ittestjat f’nisa tqal. Huwa importanti li tgħid lit-tabib tiegħek jekk inti tqila; taħseb li tista’ tkun tqila; jew qed tippjana li jkollok tarbija. Prolia mhux rakkomandat għall-użu jekk inti tqila. Nisa li jista’ jkollhom it-tfal għandhom jużaw metodi effettivi ta’ kontraċezzjoni waqt li jkunu qed jiġu ttrattati bi Prolia u għal mill-inqas 5 xhur wara li jwaqqfu t-trattament bi Prolia.

Jekk toħroġ tqila waqt trattament bi Prolia jew wara inqas minn 5 xhur wara li twaqqaf it-trattament bi Prolia, jekk jogħġbok għarraf lit-tabib tiegħek.

Mhux magħruf jekk Prolia jitneħħiex fil-ħalib tas-sider. Huwa mportanti li tgħid lit-tabib tiegħek jekk qed tredda’ jew qed tippjana li tredda’. Wara konsiderazzjoni tal-benefiċċju tat-treddigħ għat-tarbija u l-benefiċċju ta’ Prolia għall-omm, it-tabib tiegħek se jgħinek tiddeċiedi jekk twaqqafx it-treddigħ, jew jekk tieqafx tieħu Prolia.

Jekk qed tredda’ waqt trattament bi Prolia, jekk jogħġbok għarraf lit-tabib tiegħek.

Itlob il-parir tat-tabib jew tal-ispiżjar tiegħek qabel tieħu xi mediċina.

**Sewqan u tħaddim ta’ magni**

Prolia m’għandu l-ebda influwenza jew influwenza żgħira ħafna fuq il-ħila biex issuq u tħaddem magni.

**Prolia fih sorbitol**

Din il-mediċina fiha 47 mg ta’ sorbitol f’kull mL ta’ soluzzjoni.

**Prolia fih sodium**

Din il-mediċina fiha anqas minn 1 mmol sodium (23 mg) f’kull 60 mg, jiġifieri essenzjalment ‘ħielsa mis-sodium’.

**3. Kif għandek tuża PROLIA**

Id-doża rakkomandata hija siringa waħda mimlija għal-lest ta’ 60 mg mogħtija darba kull 6 xhur, bħala injezzjoni waħda taħt il-ġilda. L-aħjar postijiet li tinjetta huma n-naħa ta’ fuq ta’ kuxxtejk u l-addome. Il-persuna li tieħu ħsiebek tista’ tuża wkoll il-parti ta’ barra tad-driegħ tiegħek. Jekk jogħġbok ikkonsulta lit-tabib tiegħek dwar id-data għal injezzjoni potenzjali li jmiss. Kull pakkett ta’ Prolia fih kartuna biex tfakkar, li tista’ titneħħa mill-kartuna u tintuża biex jinżamm rekord tad-data tal-injezzjoni li jmiss.

Waqt li qed tiġi ttrattat bi Prolia għandek tieħu wkoll supplimenti ta’ kalċju u vitamina D. It-tabib tiegħek se jiddiskuti dan miegħek.

It-tabib tiegħek għandu mnejn jiddeċiedi li jkun aħjar li inti jew persuna li tieħu ħsiebek tinjettaw Prolia. It-tabib jew professjonist tal-kura tas-saħħa tiegħek se juruk jew lill-persuna li tieħu ħsiebek kif tużaw Prolia. Għall-istruzzjonijiet dwar kif tinjetta Prolia, jekk jogħġbok aqra s-sezzjoni fl-aħħar ta’ dan il-fuljett.

Tħawwadx.

**Jekk tinsa tuża Prolia**

Jekk tintnesa doża ta’ Prolia, l-injezzjoni għandha tingħata malajr kemm jista’ jkun. Minn hemm ’il quddiem, l-injezzjonijiet għandhom jiġu skedati kull 6 xhur mid-data tal-aħħar injezzjoni.

**Jekk tieqaf tuża Prolia**

Biex tieħu l-aħjar benefiċċju mit-trattament tiegħek fit-tnaqqis tar-riskju ta’ ksur, huwa importanti li tibqa’ tuża Prolia sakemm jippreskrivihulek it-tabib tiegħek. Twaqqafx it-trattament mingħajr ma tikkuntattja lit-tabib tiegħek.

**4. Effetti sekondarji possibbli**

Bħal kull mediċina oħra, din il-mediċina tista’ tikkawża effetti sekondarji, għalkemm ma jidhrux f’kulħadd.

Pazjenti li qed jirċievu Prolia jistgħu jiżviluppaw infezzjonijiet tal-ġilda (fil-biċċa l-kbira ċellulite), b’mod mhux komuni. **Jekk jogħġbok għid lit-tabib tiegħek minnufih** jekk tiżviluppa xi wieħed minn dawn is-sintomi waqt li qed tiġi ttrattat bi Prolia: parti minfuħa u ħamra fil-ġilda, l-aktar komuni fil-parti t’isfel tar-riġlejn, li tinħass sħuna u tuġgħa, u possibilment b’sintomi ta’ deni.

Rarament, pazjenti li jkunu qed jirċievu Prolia jistgħu jiżviluppaw uġigħ fil-ħalq u/jew xedaq, nefħa jew feriti li ma jfiqux fil-ħalq jew xedaq, tnixxija, tnemnim jew sensazzjoni ta’ toqla fix-xedaq, jew sinna laxka. Dawn jistgħu jkunu sinjali ta’ ħsara fl-għadam tax-xedaq (osteonekrosi). **Għid lit-tabib u dentist tiegħek immedjatament** jekk ikollok dawn is-sintomi waqt li qed tiġi ttrattat bi Prolia jew wara li twaqqaf it-trattament.

Rarament, pazjenti li jkunu qed jirċievu Prolia jista’ jkollhom livelli baxxi ta’ kalċju fid-demm (ipokalċimija); livelli baxxi ħafna ta’ kalċju fid-demm jistgħu jwasslu għal dħul l-isptar u jistgħu jkunu wkoll ta’ theddida għall-ħajja. Sintomi jinkludu spażmi, kontrazzjonijiet, jew bugħawwieġ fil-muskoli tiegħek, u/jew tnemnim jew tingiż fis-swaba ta’ idejk, swaba ta’ riġlejk jew madwar ħalqek u/jew aċċessjonijiet, konfużjoni, jew telf ta’ koxjenza. Jekk xi wieħed minn dawn japplika għalik, **għid lit-tabib tiegħek immedjatament**. Kalċju baxx fid-demm jista’ jwassal ukoll għal bidla fir-ritmu tal-qalb imsejħa titwil tal-QT li huwa osservat permezz ta’ elettrokardjogramma (ECG - *electrocardiogram*).

Ksur mhux tas-soltu tal-għadma tal-koxxa jista’ jseħħ b’mod rari f’pazjenti li jirċievu Prolia. **Ikkuntattja lit-tabib tiegħek** jekk ikollok uġigħ ġdid jew mhux tas-soltu f’ġenbejk, fl-irqiq ta’ bejn iż-żaqq u l-koxxa, jew fil-koxxa peress li dan jista’ jkun indikazzjoni bikrija ta’ possibilità ta’ ksur tal-għadma tal-koxxa.

Reazzjonijiet allerġiċi jistgħu jseħħu b’mod rari f’pazjenti li jirċievu Prolia. Is-sintomi jinkludu nefħa fil-wiċċ, xufftejn, ilsien, griżmejn jew partijiet oħra tal-ġisem; raxx, ħakk jew ħorriqija fil-ġilda, tħarħir jew diffikultà biex tieħu n-nifs. **Jekk jogħġbok għid lit-tabib tiegħek** jekk tiżviluppa xi wieħed minn dawn is-sintomi waqt li tkun qed tiġi ttrattat bi Prolia.

**Effetti sekondarji komuni ħafna** (jistgħu jaffettwaw aktar minn persuna waħda minn kull 10):

* uġigħ fl-għadam, ġogi u/jew fil-muskoli li kultant huwa sever,
* uġigħ fid-dirgħajn jew fir-riġlejn (uġigħ fl-estremitajiet).

**Effetti sekondarji komuni** (jistgħu jaffettwaw sa persuna waħda minn kull 10):

* uġigħ waqt li tgħaddi l-awrina, awrina ta’ spiss, demm fl-awrina, inabilità li żżomm l-awrina,
* infezzjoni fl-apparat respiratorju ta’ fuq,
* uġigħ, tingiż jew tnemnim li jimxi l-isfel f’sieqek (xjatika),
* stitikezza,
* skonfort addominali,
* raxx,
* kondizzjoni fil-ġilda bil-ħakk, ħmura u/jew ġilda xotta (ekżema),
* telf tax-xagħar (alopeċja).

**Effetti sekondarji mhux komuni** (jistgħu jaffettwaw sa persuna waħda minn kull 100):

* deni, rimettar u uġigħ jew skomdu addominali (divertikulite),
* infezzjoni fil-widnejn,
* raxx li jista’ jseħħ fuq il-ġilda jew selħiet fil-ħalq (eruzzjonijiet lichenoid minħabba l-mediċina).

**Effetti sekondarji rari ħafna** (jistgħu jaffettwaw sa persuna waħda minn kull 10,000):

* reazzjoni allerġika li tista’ tagħmel ħsara lill-vażi tad-demm prinċipalment fil-ġilda (eż. tikek vjola jew ħomor fil-kannella, ħorriqija jew feriti fil-ġilda (vaskulite minn sensittività eċċessiva).

**Mhux magħruf** (ma tistax tittieħed stima tal-frekwenza mid-data disponibbli):

* kellem lit-tabib tiegħek jekk għandek uġigħ fil-widnejn, tnixxija mill-widnejn u/jew infezzjoni fil-widnejn. Dawn jistgħu jkunu sinjali ta’ ħsara fl-għadam tal-widna.

**Rappurtar tal-effetti sekondarji**

Jekk ikollok xi effett sekondarju, kellem lit-tabib jew lill-ispiżjar tiegħek. Dan jinkludi xi effett sekondarju possibbli li mhuwiex elenkat f’dan il-fuljett. Tista’ wkoll tirrapporta effetti sekondarji direttament permezz tas-sistema ta’ rappurtar nazzjonali mniżżla f’[Appendiċi V](https://www.ema.europa.eu/documents/template-form/qrd-appendix-v-adverse-drug-reaction-reporting-details_en.docx). Billi tirrapporta l-effetti sekondarji tista’ tgħin biex tiġi pprovduta aktar informazzjoni dwar is-sigurtà ta’ din il-mediċina.

**5. Kif taħżen PROLIA**

Żomm din il-mediċina fejn ma tidhirx u ma tintlaħaqx mit-tfal.

Tużax din il-mediċina wara d-data ta’ meta tiskadi li tidher fuq it-tikketta u l-kartuna wara EXP. Id-data ta’ meta tiskadi tirreferi għall-aħħar ġurnata ta’ dak ix-xahar.

Aħżen fi friġġ (2°C – 8°C).

Tagħmlux fil-friża.

Żomm is-siringa mimlija għal-lest fil-kartuna ta’ barra sabiex tilqa’ mid-dawl.

Qabel l-injezzjoni, is-siringa mimlija għal-lest tiegħek tista’ titħalla barra mill-friġġ biex tilħaq temperatura tal-kamra (sa 25°C). Dan jagħmel l-injezzjoni aktar komda. La darba s-siringa titħalla tilħaq temperatura tal-kamra (sa 25°C), għandha tintuża fi żmien 30 ġurnata.

Tarmix mediċini mal-ilma tad-dranaġġ jew mal-iskart domestiku. Staqsi lill-ispiżjar tiegħek dwar kif għandek tarmi mediċini li m’għadekx tuża. Dawn il-miżuri jgħinu għall-protezzjoni tal-ambjent.

**6. Kontenut tal-pakkett u informazzjoni oħra**

**X’fih Prolia**

* Is-sustanza attiva hi denosumab. Kull siringa mimlija għal-lest ta’ 1 mL fiha 60 mg denosumab (60 mg/mL).
* Is-sustanzi l-oħra huma acetic acid, glacial, sodium hydroxide, sorbitol (E420), polysorbate 20 u ilma għall-injezzjonijiet.

**Kif jidher Prolia u l-kontenut tal-pakkett**

Prolia huwa soluzzjoni għall-injezzjoni ċara, mingħajr kulur sa kemmxejn safra, pprovduta f’siringa mimlija għal-lest, lesta għall-użu.

Kull pakkett fih siringa waħda mimlija għal-lest bi protezzjoni tal-labra.

Kull pakkett fih siringa mimlija għal-lest waħda.

Jista’ jkun li mhux il-pakketti tad-daqsijiet kollha jkunu fis-suq.

**Detentur tal-Awtorizzazzjoni għat-Tqegħid fis-Suq u l-Manifattur**

Amgen Europe B.V.

Minervum 7061,

4817 ZK Breda,

L-Olanda

**Detentur tal-Awtorizzazzjoni għat-Tqegħid fis-Suq**

Amgen Europe B.V.

Minervum 7061

4817 ZK Breda

L-Olanda

**Manifattur**

Amgen Technology (Ireland) Unlimited Company

Pottery Road

Dun Laoghaire

Co Dublin

L-Irlanda

**Manifattur**

Amgen NV

Telecomlaan 5-7

1831 Diegem

Il-Belġju

Għal kull tagħrif dwar din il-mediċina, jekk jogħġbok ikkuntattja lir-rappreżentant lokali tad-Detentur tal-Awtorizzazzjoni għat-Tqegħid fis-Suq:

|  |  |
| --- | --- |
| **België/Belgique/Belgien**  s.a. Amgen n.v.  Tél/Tel: +32 (0)2 7752711 | **Lietuva**  Amgen Switzerland AG Vilniaus filialas  Tel: +370 5 219 7474 |
| **България**  Амджен България ЕООД  Тел.: +359 (0)2 424 7440 | **Luxembourg/Luxemburg**  s.a. Amgen  Belgique/Belgien  Tél/Tel: +32 (0)2 7752711 |
| **Česká republika**  Amgen s.r.o.  Tel: +420 221 773 500 | **Magyarország**  Amgen Kft.  Tel.: +36 1 35 44 700 |
| **Danmark**  Amgen, filial af Amgen AB, Sverige  Tlf: +45 39617500 | **Malta**  Amgen S.r.l.  Italy  Tel: +39 02 6241121 |
| **Deutschland**  Amgen GmbH  Tel.: +49 89 1490960 | **Nederland**  Amgen B.V.  Tel: +31 (0)76 5732500 |
| **Eesti**  Amgen Switzerland AG Vilniaus filialas  Tel: +372 586 09553 | **Norge**  Amgen AB  Tlf: +47 23308000 |
| **Ελλάδα**  Amgen Ελλάς Φαρμακευτικά ΕΠΕ.  Τηλ: +30 210 3447000 | **Österreich**  Amgen GmbH  Tel: +43 (0)1 50 217 |
| **España**  Amgen S.A.  Tel: +34 93 600 18 60 | **Polska**  Amgen Biotechnologia Sp. z o.o.  Tel.: +48 22 581 3000 |
| **France**  Amgen S.A.S  Tél: +33 (0)9 69 363 363 | **Portugal**  Amgen Biofarmacêutica, Lda.  Tel: +351 21 4220606 |
| **Hrvatska**  Amgen d.o.o.  Tel: +385 (0)1 562 57 20 | **România**  Amgen România SRL  Tel: +4021 527 3000 |
| **Ireland**  Amgen Ireland Limited  Tel: +353 1 8527400 | **Slovenija**  AMGEN zdravila d.o.o.  Tel: +386 (0)1 585 1767 |
| **Ísland**  Vistor hf.  Sími: +354 535 7000 | **Slovenská republika**  Amgen Slovakia s.r.o.  Tel: +421 2 321 114 49 |
| **Italia**  Amgen S.r.l.  Tel: +39 02 6241121 | **Suomi/Finland**  Amgen AB, sivuliike Suomessa/Amgen AB, filial i Finland  Puh/Tel: +358 (0)9 54900500 |
| **Kύπρος**  C.A. Papaellinas Ltd  Τηλ: +357 22741 741 | **Sverige**  Amgen AB  Tel: +46 (0)8 6951100 |
| **Latvija**  Amgen Switzerland AG Rīgas filiāle  Tel: +371 257 25888 | **United Kingdom (Northern Ireland)**  Amgen Limited  Tel: +44 (0)1223 420305 |

**Dan il-fuljett kien rivedut l-aħħar f’**

**Sorsi oħra ta’ informazzjoni**

Informazzjoni dettaljata dwar dan il-prodott mediċinali tinsab fuq is-sit elettroniku tal-Aġenzija Ewropea għall-Mediċini: [http://www.ema.europa.eu/](http://www.ema.europa.eu)

---------------------------------------------------------------------------------------------------------------------

|  |  |  |  |
| --- | --- | --- | --- |
| Istruzjonijiet għall-użu: | | | |
|  | | | |
| Gwida għall-partijiet | | | |
| Qabel l-użu | | Wara l-użu | |
| |  | | --- | |  | | Planġer | | Post fejn tpoġġi s-swaba | | Tikketta tas-siringa | | Parti tas-Siringa li fiha l-mediċina | | Protezzjoni tas-sigurtà tas-siringa | | Molla tas-sigurtà tal-labra | | Tapp griż tal-labra | |  |  | |  | | --- | |  | | Planġer użat | | Tikketta tas-siringa | | Parti tas-siringa użata li fiha l-mediċina | | Labra użata | | Molla tas-sigurtà tal-labra użata | | Tapp griż tal-labra imneħħi | |

|  |  |
| --- | --- |
| **Importanti** | |
| **Qabel tuża Prolia siringa mimlija għal-lest li għandha protezzjoni awtomatika tal-labra, aqra din l-informazzjoni important:** | |
|  | Huwa important li ma tippruvax tinjetta lilek innifsek jekk ma rċevejtx taħrig mit-tabib tiegħek jew minn fornitur tal-kura tas-saħħa. |
|  | Prolia jingħata bħala injezzjoni fit-tessut ta’ taħt il-ġilda (injezzjoni taħt il-ġilda). |
|  | **Tneħħix** l-għatu griż tal-labra mis-siringa mimlija għal-lest qabel ma tkun lest biex tinjetta. |
|  | **Tużax** is-siringa mimlija għal-lest jekk tkun ġiet imwaqqa fuq wiċċ iebes. Uża siringa mimlija għal-lest ġdida u ċempel lit-tabib tiegħek jew lill-fornitur tal-kura tas-saħħa. |
|  | **Tippruvax** tattiva is-siringa mimlija għal-lest qabel l-injezzjoni. |
|  | **Tippruvax** tneħħi l-protezzjoni tas-sigurtà trasparenti tas-siringa mimlija għal-lest mis-siringa mimlija għal-lest. |
| Ċempel lit-tabib tiegħek jew fornitur tal-kura tas-saħħa jekk għandek xi mistoqsijiet. | |

|  |  |  |
| --- | --- | --- |
| Pass 1: **Preparazjoni** | | |
| A | | Neħħi it-trej tas-siringa mimlija għal-lest mill-pakkett u iġbor l-affarjiet li għandek bżonn għall-injezzjoni tiegħek: imsielaħ bl-alkoħol, biċċiet tat-tajjar jew garża, stikk u kontenitur għar-rimi ta’ oġġetti li jaqtgħu jew bil-ponta (mhux inklużi). |
| Għal injezzjoni aktar komda, ħalli is-siringa mimlija għal-lest fit-temperatura tal-kamra għal madwar 30 minuta qabel tinjetta. Aħsel idejk sew bis-sappun u l-ilma.  Fuq wiċċ nadif, u mdawwal sew, poġġi is-siringa mimlija għal-lest ġdida u l-provvisti l-oħra. | | |
|  | **Tippruvax** issaħħan is-siringa billi tuża sors ta’ sħana bħal ilma sħun jew *microwave*. | |
|  | **Tħallix** is-siringa mimlija għal-lest esposta għal dawl tax-xemx dirett. | |
|  | **Tħawwadx** is-siringa mimlija għal-lest. | |
|  | **Żomm is-siringa mimlija għal-lest fejn ma tidhirx u ma tintlaħaqx mit-tfal.** | |

|  |  |  |
| --- | --- | --- |
| B | | Iftaħ it-trej, billi tqaxxar l-għatu. Aqbad il-protezzjoni tas-sigurtà tas-siringa mimlija għal-lest biex tneħħi s-siringa mimlija għal-lest mit-trej. |
|  | | |
| **Aqbad hawn** | | |
| Għal raġunijiet ta’ sigurtà: | | |
|  | **Taqbadx** il-planġer. | |
|  | **Taqbadx** l-għatu l-griż tal-labra. | |

|  |  |  |
| --- | --- | --- |
| C | Spezzjona il-mediċina u is-siringa mimlija għal-lest. | |
|  | | Mediċina |
|  | | |
|  | **Tuzax** is-siringa mimlija għal-lest jekk: | |
| * Il-mediċina tkun imdardra jew fiha l-frak. Għandha tkun soluzjoni ċara, bla kulur sa kemmxejn safranija. * Hemm xi parti li tihder imxaqqa jew miksura. * It-tapp il-griż tal-labra huwa nieqes jew mhux imwaħħal sew. * Id-data ta’ meta tiskadi ipprintjata fuq it-tikketta għaddiet; l-aħħar ġurnata tax-xahar muri għaddiet. | | |
| F’kull każ, ċempel lit-tabib tiegħek jew lill-fornitur tal-kura tas-saħħa tiegħek. | | |

|  |  |  |  |
| --- | --- | --- | --- |
| Pass 2: **Illesti** | | | |
| A | Aħsel idejk sew. Ipprepara u naddaf is-sit tal-injezzjoni. | | |
| **Tista’ tuża:** | |  | Parti ta’ fuq tad-driegħ |
|  |
| Żaqq |
| Parti ta’ fuq tal-koxxa |
| * Il-parti ta’ fuq tal-koxxa. * Iż-żaqq, ħlief il-parti ta’ 5 cm (2 pulzieri) mad-dawra taż-żokra. * Il-parti ta’ barra tal-parti ta’ fuq tad-driegħ (tista’ tintuża biss jekk xi ħadd ieħor qed jagħtik l-injezzjoni). | | | |
| Naddaf is-sit tal-injezzjoni b’imselħa bl-alkoħol. Ħalli l-ġilda tinxef. | | | |
|  | **Tmissx** is-sit tal-injezzjoni qabel ma tinjetta. | | |
|  | **Tinjettax** go positijiet fejn il-ġilda tuġgħa, hija mbenġla, ħamra, jew iebsa. Evita li tinjetta ġo positijiet li fihom xi ċikatriċi jew *stretch marks*. | | |

|  |  |
| --- | --- |
| B | B’attenzjoni iġbed it-tapp griż tal-labra dritt ’il barra u ’l bogħod minn ġismek. |
|  | |

|  |  |
| --- | --- |
| C | Oqros is-sit tal-injezzjoni tiegħek biex toħloq wiċċ sod. |
|  | |
|  | Huwa important li żżomm il-ġilda maqrusa waqt l-injezzjoni. |

|  |  |
| --- | --- |
| Pass 3: **Injetta** | |
| A | Żomm il-qarsa. DAĦĦAL il-labra ġol-ġilda. |
|  | |
|  | **Tmissx** is-sit imnaddaf tal-ġilda. |

|  |  |  |
| --- | --- | --- |
| B | IMBOTTA l-planġer bil-mod u bi pressjoni konstanti sakemm tħoss u tisma “tfaqqiha”. Imbotta sa isfel nett waqt it-tfaqqiha. | |
| |  |  |  | | --- | --- | --- | |  | | | |  | **“TFAQQIHA”** |  | |  | | | | | |
|  | | Huwa important li timbotta sew l-isfel waqt it-“tfaqqiha” biex tagħti d-doża sħiħa tiegħek. |

|  |  |
| --- | --- |
| C | ERĦI subajk il-kbir. Imbagħad NEĦĦI s-siringa mill-ġilda. |
|  | |
| Wara li terħi l-planġer, il-protezzjoni tas-sigurtà tas-siringa mimlija għal-lest tgħatti b’mod sikur il-labra tal-injezzjoni. | |
|  | **Tpoġġix** l-għatu l-griż tal-labra lura fuq is-siringa mimlija għal-lest użata. |

|  |  |
| --- | --- |
| Pass 4: **Lesti** | |
| A | Armi is-siringa mimlija għal-lest u l-affarijiet l-oħra fil-kontenitur għar-rimi ta’ oġġetti li jaqtgħu jew bil-ponta. |
|  | |
| Il-mediċini għandhom jintremew skont il-ħtiġijiet lokali. Staqsi lill-ispiżjar tiegħek dwar kif għandek tarmi mediċini li m’għadekx tuża. Dawn il-miżuri jgħinu għall-protezzjoni tal-ambjent.  Żomm is-siringi u l-kontenitur għar-rimi ta’ oġġetti li jaqtgħu jew bil-ponta fejn ma jidhrux u ma jintlaħqux mit-tfal. | |
|  | **Terġax** tuża is-siringa mimlija għal-lest. |
|  | **Tirriċiklax** is-siringi mimlija għal-lest u tarmihomx mal-iskart domestiku. |

|  |  |
| --- | --- |
| B | Eżamina is-sit tal-injezzjoni. |
| Jekk hemm id-demm, agħfas biċċa tajjar jew biċċa garża fuq is-sit tal-injezzjoni tiegħek. **Togħrokx** is-sit tal-injezzjoni. Applika stikk jekk hemm bzonn. | |

**Istruzzjonijiet biex tagħti injezzjoni bi Prolia siringa mimlija għal-lest**

Din is-sezzjoni fiha informazzjoni dwar kif tintuża s-siringa mimlija għal-lest ta’ Prolia. **Huwa importanti li inti jew il-persuna li qed tieħu ħsiebek ma tagħtux l-injezzjoni jekk ma rċevejtux taħriġ mit-tabib jew mill-fornitur tal-kura tas-saħħa tiegħek.** Dejjem għandek taħsel idejk qabel kull injezzjoni. Jekk għandek xi mistoqsijiet dwar kif tinjetta, jekk jogħġbok staqsi lit-tabib jew lill-fornitur tal-kura tas-saħħa tiegħek għall-assistenza.

**Qabel tibda**

**Aqra sew l-istruzzjonijiet kollha qabel tuża s-siringa mimlija għal-lest.**

**TUŻAX** is-siringa mimlija għal-lest jekk l-għatu tal-labra tneħħa.

**Kif għandek tuża s-siringa mimlija għal-lest ta’ Prolia?**

It-tabib tiegħek ordnalek siringa mimlija għal-lest ta’ Prolia għall-injezzjoni fit-tessut ta’ taħt il-ġilda. Għandek tinjetta l-kontenut kollu (1 mL) tas-siringa mimlija għal-lest ta’ Prolia u dan għandu jiġi njettat darba kull 6 xhur kif qallek it-tabib tiegħek.

**Apparat:**

Biex tagħti l-injezzjoni, se jkollok bżonn:

1. Siringa ġdida mimlija għal-lest ta’ Prolia
2. Imsielaħ tal-alkoħol jew simili.

**X’għandek tagħmel qabel tagħti l-injezzjoni taħt il-ġilda ta’ Prolia**

1. Oħroġ is-siringa mimlija għal-lest mill-friġġ.

**TAQBADX** is-siringa mimlija għal-lest mill-planġer jew mill-għatu tal-labra. Dan jista’ jagħmel ħsara lill-apparat.

1. Is-siringa mimlija għal-lest tista’ titħalla barra mill-friġġ biex tilħaq temperatura tal-kamra. Dan jagħmel l-injezzjoni aktar komda.

**ISSAĦĦANIEX** bl-ebda mod ieħor, per eżempju, fil-forn li jsajjar jew isaħħan l-ikel bil-majkrowejv jew f’ilma jaħraq.

**TĦALLIX** is-siringa esposta għal dawl tax-xemx dirett.


1. **TĦAWWADX** is-siringa mimlija għal-lest.
2. **TNEĦĦIX** l-għatu tal-labra tas-siringa mimlija għal-lest qabel tkun lest/a biex tinjetta.
3. Iċċekkja d-data ta’ meta tiskadi fuq it-tikketta tas-siringa mimlija għal-lest (EXP).

**TUŻAX** jekk id-data tkun qabżet l-aħħar ġurnata tax-xahar muri.

1. Iċċekkja d-dehra ta’ Prolia. Għandu jkun soluzzjoni ċara u mingħajr kulur sa kemmxejn safra. Is-soluzzjoni m’għandhiex tiġi njettata jekk ikun fiha xi frak jew jekk tkun imdardra jew bidlet il-kulur.
2. Sib wiċċ komdu, imdawwal sew u nadif, u poġġi l-apparat kollu fejn tista’ tilħqu.
3. Aħsel idejk sew.

|  |  |
| --- | --- |
| **Fejn għandek tagħti l-injezzjoni?**  L-aħjar postijiet biex tinjetta huma l-parti ta’ fuq tal-koxox u l-addome.  Il-persuna li tieħu ħsiebek tista’ tuża l-parti ta’ barra tad-driegħ ukoll. |  |

**Kif għandek tagħti l-injezzjoni?**



1. Iddisinfetta l-ġilda billi tuża’ imselħa tal-alkoħol.
2. Biex tevita li tgħawweġ il-labra, neħħi l-għatu tal-labra billi tiġbdu dritt ’il barra bil-mod mingħajr ma tgħawweġ, kif muri fi stampi 1 u 2.

**TMISSX** il-labra u timbuttax l-planġer.

1. Tista’ tinnota bużżieqa żgħira tal-arja fis-siringa mimlija għal-lest. M’għandekx għalfejn tneħħi l-bużżieqa tal-arja qabel ma tinjetta. Injezzjoni ta’ soluzzjoni b’bużżieqa tal-arja ma tagħmilx ħsara.
2. Oqros (mingħajr ma tagħfas) il-ġilda bejn subgħajk il-kbir u l-werrej. Daħħal il-labra kollha fil-ġilda kif muri mit-tabib jew mill-fornitur tal-kura tas-saħħa tiegħek.
3. Imbotta l-planġer **bil-mod** u b’mod kostanti, waqt li żżomm il-ġilda maqrusa. Imbotta l-planġer s’isfel nett biex tinjetta **s-soluzzjoni kollha**.
4. Neħħi l-labra u erħi il-ġilda.
5. Jekk tinnota qatra demm, tista’ timsaħa b’mod ġentili b’biċċa tajjar jew tixju. M’għandekx togħrok il-post tal-injezzjoni. Jekk hemm bżonn, tista’ tgħatti is-sit tal-injezzjoni bi stikk.
6. Uża kull siringa mimlija għal-lest għal injezzjoni waħda biss. TUŻAX xi soluzzjoni ta’ Prolia li jkun fadal fis-siringa.

**Ftakar:** jekk ikollok xi problemi, jekk jogħġbok staqsi lit-tabib jew lill-fornitur tal-kura tas-saħħa tiegħek għall-għajnuna u parir.

**Rimi ta’ siringi wżati**

* **TPOĠĠIX** l-għatu lura fuq siringi wżati.
* Żomm siringi wżati fejn ma jintlaħqux u ma jidhurx mit-tfal.
* Is-siringa wżata għandha tintrema skont il-ħtiġijiet lokali. Staqsi lill-ispiżjar tiegħek dwar kif għandek tarmi mediċini li m’għandekx bżonn. Dawn il-miżuri jgħinu għall-protezzjoni ta’ l-ambjent.